Penndivizoù treuzdougen ha gwerzhiñ - Compagnie Océane\nAr Gerveur, Enez-Groe, Inizi Houad hag Edig\nAr penndivizoù-mañ ha Divizoù dibarek an treuzdougen marc’hadourezh (« Penndivizoù ») a ren an divizoù evit preniñ, rakpreniñ hag implijout teulioù treuzdougen àr ar morlinennoù korvoet gant Kompagnunezh ar Mor Bras (an « Teul(ioù) treuzdougen » pe « Bilhed(où)).\nDre zileurierezh servij publik eo bet fiziet gant Kuzul-rannvro Breizh e Kompagnunezh ar Mor Bras (« ar c’horvoer ») mererezh ha sevenidigezh ar servij publik evit kas treizherion, karbedoù ha marc’hadourezh àr vor etre an douar bras hag inizi Kreisteiz Breizh (ar Gerveur, Enez-Groe hag inizi Houad hag Edig). Ur c’hevredad dre gevrannoù eeunaet eo Kompagnunezh ar Mor Bras, gant ur c’hapital 290 000 €. Marilhet eo en Oriant gant an niverenn 492 497 490 RCS hag emañ he sez sokial er Gar-vor – Straed Gahinet – CS 55 582 – 56 325 An Oriant Cedex (an « Treuzdouger » pe « Kompagnunezh ar Mor Bras »).\nTalvout a ra ar Penndivizoù evit kement treizhour pe kargour zo (« Treizhour »), pe e vefe bet prenet pe e vefe gantañ un Teul treuzdougen, kalz a vern àr beseurt skor e vefe. An treuzdougen tud àr vor zo diouzh ar reoliadur (KE) niv. 392/2009 ag an 23 a viz Ebrel 2009 ha diouzh reoliadur ar 24 a viz Du 2010 hag a sell ouzh gwirioù an dreizherion a veaj àr vor pe àr hentoù bageal diabarzh. An treuzdougen marc’hadourezh àr vor zo reoliet gant kod an treuzdougen. Ar Penndivizoù-mañ, ouzhpenn reoliadur Europa ha kod an treuzdougen meneget a-uc’h, a ya d’ober ar gevrat treuzdougen a ren an endalc’hioù etre an Treizhour ha Kompagnunezh ar Mor Bras hag a dalv àr an holl vorlinennoù korvoet gant ar gompagnunezh ha danvezelet gant an Teul treuzdougen.\nPa asant an dreizherion beajiñ e bourzh bagoù Kompagnunezh ar Mor Bras ha preniñ bilhedoù evit ober ur veaj pe kas marc’hadourezh, e asantont d’ar penndivizoù-mañ, hep mar na marteze, en o anv, en anv o hêred pe o gwireion. Talvout a ra an asant-se evit kement den a veaj gante, ar vugale hag an dud a veaj dindan o gwarez, o gward pe o evezh dreist-holl, hag evit o asurerion.\nPa lestrer e lakaer an holl zivizoù treuzdougen da dalvout dre zroed, en ur gontiñ an divizoù a sell ouzh ar prizioù e talvoud, hag ar re-se (sellet ouzh ar stagadenn « divizoù àr ar prizioù ») a dalv ivez evit ar Penndivizoù.\nDiferadennoù ar Penndivizoù-mañ a dalv ivez pa vez fredet bag ur perc’henn all gant Kompagnunezh ar Mor Bras.\nGellout a reer goulenn kaout ar Penndivizoù er gar-vor, en ur stumm moullet pe elektronek, ha gallout a reer o lenn, o enrolliñ hag o moulliñ pa garer e lec’hienn Internet Kompagnunezh ar Mor Bras « https://www.compagnie-oceane.fr/fr/Conditions-générales-transport-et-ventes », digor d’an holl.\nGwir he deus Kompagnunezh ar Mor Bras da zegas kemmoù er Penndivizoù (evit pezh a sell ouzh ar prizioù dreist-holl). Roet e vo ar Penndivizoù nevez da c’hoût d’an dreizherion dre skritelloù ha dre al lec’hienn Internet. Kouviet eo an dreizherion da lenn aketus ar Penndivizoù, bep tro mand aint àr lec’hienn Internet Kompagnunezh ar Mor Bras.\nMeneget e vo deiziad hizivadenn ziwezhañ ar Penndivizoù àr an teul.\n3 -Prizioù ha kontroll\n3.1 – Divizoù hollek :\nRet eo d’an dreizherion kaout bilhedoù reizh a-benn gellout lestriñ. Ret eo d’ar re o deus bilhedoù evit meur a dreizh kaout ur gartenn-goumanant en o anv, hag a glot gant ar bilhedoù-se. Pa ne ziskouezer ket ur gartenn-goumanant ne c’heller ket monet er bourzh anez paeiñ ur bilhed evit un treizh..\nRet eo d’ar re o deus gwir da gaout prizioù ispisial diskouez o-unan an teulioù a ro ar gwir-se dezhe pe o c’hartennoù-koumanant hag ar prouennoù rekis (teulioù-anaout), ken pa brenont bilhedoù, ken pa vezont kontrollet e-pad al lestriñ, ha ne vo ket degemeret luc’heilennoù. Ma vez dale abalamour ma ranker reizhiñ ur priz pe dre ma ne ziskouezer ket an teulioù rekis evit kaout prizioù izel (evel ar gartenn enezidi) pe ar c’houmanant hag ar prouennoù, ha ma vez miret ouzh an treizhour a lestriñ e-pad ma vez ar vag ouzh ar c’hae abalamour da gement-se, ne vo ket gellet dougen klemm ouzh Kompagnunezh ar Mor Bras.\nDigoust eo ar beajoù evit ar vugale dindan pevar bloaz. Daoust d’an dra-se e rankont kaout bilhedoù, d’an dreizherion da vout kontet e-pad al lestriñ.\nDifennet eo da bep Treizhour :\nober gant un teul treuzdougen er-maez lezenn (ha gwalliñ ar penndivizoù a sell ouzh ar prizioù) ;\nober gant un teul treuzdougen bet kemmet pe aozet en ur mod bennak a c’hellfe aesaat ar floderezh ;\nreiñ, adwerzhiñ pe prestiñ digoust pe pas un teul treuzdougen, ur gartenn-goumanant pe un teul en ur priz izeloc’h ;\nober gant un teul treuzdougen, ur gartenn-goumanant pe un teul en ur priz izeloc’h, ha n’eo ket dezhañ.\nAr c’hartennoù-koumanant hag ar c’hartennoù enezidi zo kartennoù personel àr anv hag anv-bihan o ferc’henned hag o foltred àrne. Personel-rik int, ne c’hellont ket bout roet d’unan arall, ha chom a ra ar c’hartennoù-koumanant e dalc’h Kompagnunezh ar Mor Bras hag ar c’hartennoù enezidi e dalc’h ar C’huzul-rannvro. Ma vez graet un implij flodus ag ur gartenn-goumanant, ag ur gartenn enezad pe ag un digresk gant ar perc’henn anezho pe ma vez lodek an den er floderezh (falsadur, dambrez, prest d’unan arall…), ha ma vez stadet kement-se en ur c’hontroll, e c’hello bout difennet ouzh an den mont e-bourzh ha lamet e vo ar gartenn diouzhtu digantañ gant tud skipailh Kompagnunezh ar Mor Bras ha kaset e vo ar floder dirak al lez-varn ma vez ezhomm.\nGellout a ra ar gartenn-goumanant bout freuzet dre wir leun gant an Treuzdouger ivez, goude kemenn d’an Treizhour, ma vez prouet ar floderezh, ma c’hoarvez meur a wezh pe ma ne vez ket paeet ar c’houmanantoù.\nResisaet eo ar prizioù en divizoù a sell ouzh ar prizioù hag a c’heller goulenn digant Kompagnunezh ar Mor Bras. Ar gwir d’en em zislavaret hag a zo e talvoud evit ar pellwerzh (mellad L 221-2 a gKod ar beveziñ) ne dalv ket evit an holl bourchasoù a denn d’an teulioù treuzdougen.\n3.2 – Kontrolliñ an Teulioù treuzdougen\nGant an dreizherion e rank bout an teulioù treuzdougen a glot gant rummad ha doare ar servij a reont gantañ. En o c’harg emañ derc’hel o zeul treuzdougen e stad vat hag e-pad o beaj, da lâret eo betek an dilestradeg diouzh ar vag, e rankont gellout o diskouez da holl labourerion Kompagnunezh ar Mor Bras a zo engwiriet d’en ober.\nA-hed an dreizhadenn e c’hell gwazourion Kompagnunezh ar Mor Bras kontrolliñ an teulioù treuzdougen er bagoù, hag ivez pa vez lestret pe dilestret en tachadoù merket evit se. Diwar o goulenn e rank an dreizherion diskouez o zeul treuzdougen ha kement prouenn a zo e talvoud.\n4 -Mirout ha paeiñ ar bilhedoù treuzdougen\nRet eo paeiñ ar bilhedoù pa virer ar plasoù. Gant paeamant ar bilhedoù eo e vez miret ar plasoù e bourzh ar bagoù.\nGellout a reer mirout ha paeiñ bilhedoù dre Internet e lec’hienn Kompagnunezh ar Mor Bras www.compagnie-oceane.fr, dre bellgomz en niverenn 0 820 056 156, gant an ingalerioù bilhedoù emgefre, pe ouzh ar gwichedoù.\nE lec’hienn Kompagnunezh ar Mor Bras ha dre bellgomz e paeer ar bilhedoù gant ur gartenn-vank. Suraet eo ar paeamantoù. Dre bellgomz e c’heller paeiñ gant ur chekenn pe ur chekenn-vakañsoù. Koulskoude ne vo ket miret ar plasoù da vat a-raok na vo resevet ar chekennoù, ha gant ma chomo plasoù d’ar c’houlz-se.\nOuzh ar gwichedoù e c’heller paeiñ gant argant prest, gant ur gartenn-vank, gant ur chekenn pe gant ur chekenn-vakañsoù. Pa brener ur bilhed ouzh ar gwiched e ranker paeiñ un treziad 1 € evit mirout ar plas.\nGellout a reer preniñ bilhedoù evit mont kuit diouzhtu gant ma chomo plasoù.\n5 -Paeiñ ouzh ar gwichedoù hag a-bell\nRet eo d’an dreizherion kontrolliñ ar bilhedoù hag ar moneiz a vez rentet dezhe a-raok mont kuit. Ne c’hellint ket klemm àr-lerc’h, ma n’eo ket bet roet ar bilhed mat dezhe pa ma’z eus bet graet ur fazi gant ar moneiz.\nRet eo d’an dreizherion paeiñ dik, da lavaret eo paeiñ ar pezh a zleont rik, e doare ma n’he do ket Kompagnunezh ar Mor Bras da rentiñ moneiz (lezenn eus an 22 a viz Ebrel 1871, mell. L.112-5 kod ar moneiz hag an argant). Ret eo d’an dreizherion o deus gwir da gaout prizioù izel embann an dra-se a-raok preniñ ar bilhedoù ha diskouez an teul a ro ar gwir-se dezhe pa brenont o bilhedoù, pa lestront ha pa vezont kontrollet. Ur wech graet ar veaj ne c’hello bout graet cheñchamant ebet ha ne vo ket gellet adpaeiñ ar bilhedoù dezhe.\n6 - Eilad\nNe vo ket roet eiladoù eus ar bilhedoù, evit forzh peseurt abeg e vefe. Ma vezont kollet, laeret pe un dra bennak evel-se, e ranko an dreizherion preniñ bilhedoù arall.\n7 - Dale paeiñ evit ar pratikoù o deus ur gont\nRet eo paeiñ ar fakturennoù dleet da Gompagnunezh ar Mor Bras kerkent ha ma vezont resevet. Ma ne reer ket e vo laket kampi dale, dre zroed ha hep na vefe kaset ul lizher arall. Teir gwech feur kampi al lezenn eo ar c’hampi-se, ha gellout a ra bout goulennet dre zroed, hep kemenn kent. Jedet e vez an digoll-se diàr holl an argant PTB a chom da baeiñ, adal an deiz ma ranke ar priz bout paeet betek ma vo paeet penn-da-benn. Ret e vo d’an dreizherion paeiñ ivez un treziad digoll 8 euro evit ar mizoù dastum. Ha kement-se anez derc’hel kont eus an digoll a c’hellfe bout, hervez ar gwir boutin, abalamour d’ur gwall bennak arall diàr an dale-se end-eeun.\n8 - Kemmiñ – Nulliñ ar bilhedoù evit treizherion\n8.1 – Penaos e c’heller kemmiñ bilhedoù\nGellout a reer kemmiñ ar bilhedoù, gant ma chomo plasoù. Er gwichedoù e ranker enrolliñ ar c’hemmoù bilhedoù e-pad an eurioù digoriñ hag a c’heller lenn e lec’hienn Internet Kompagnunezh ar Mor Bras « https://www.compagnie-oceane.fr/fr/accueil ».\nNe dalv ket an divizoù kemmiñ-se evit ar Bilhedoù prenet àr-bouez skridoù-preniñ (skridoù gant ar Poellgorioù Embregerezh), dre ma vez reoliet ar Bilhedoù-se gant modelezhioù implij ar skridoù-preniñ just a-walc’h.\nTreizherion en oad gour en o-unan ha n’int ket eus an inizi :\nBetek an disparti e vo ret paeiñ 1 € ouzhpenn dre vilhed kemmet.\nEvit monet abretoc’h er memes deiz e c’hello ar bilhedoù miret bout kemmet digoust.\nAdal an disparti betek 12 eur àr e lerc’h e vo ret paeiñ 4 € ouzhpenn dre vilhed kemmet.\nEus 12 eur da 48 eur àr-lerc’h an disparti e vo ret paeiñ 8 € ouzhpenn dre vilhed kemmet.\nNe c’heller ket kemmiñ bilhedoù ouzhpenn 48 eur àr-lerc’h an disparti. Miret e vo priz klok ar bilhedoù gant Kompagnunezh ar Mor Bras.\nTreizherion koumanantet ha bugale en o-unan :\nAdal an disparti betek 12 eur àr e lerc’h e vo ret paeiñ 1,50 € ouzhpenn dre vilhed kemmet.\nEus 12 eur da 48 eur àr-lerc’h an disparti e vo ret paeiñ 2 € ouzhpenn dre vilhed kemmet.\nTreizherion eus an inizi, en o-unan :\nGellout a ra ar bilhedoù miret bout kemmet digoust, gant ma chomo plasoù, betek eur an disparti.\nNe vo ket daskoret priz ar bilhedoù pa n’en em gav ket an dreizherion da goulz al lestriñ. Àr-lerc’h an disparti koulskoude e c’hellor o c’hemmiñ digoust, ur wech hepken, ouzh hor gwichedoù hepken, evit un disparti en tri miz da zonet.\nEvit ma vo dalc’het kont eus ar c’hemmoù e rankint bout enrollet e-pad an eurioù digeriñ, pe ouzh gwichedoù ar garioù-mor, pe dre bellgomz d’ar servij da virout plasoù, pe dre lec’hienn Internet Kompagnunezh ar Mor Bras.\n8.2 – Penaos e c’heller nulliñ Bilhedoù evit Treizherion\nEvit nulliñ bilhedoù e ranker paeiñ ur sammad evit pep treizh nullet, hervez an divizoù-mañ :\nBetek an disparti e vo ret paeiñ 4 € ouzhpenn dre vilhed nullet.\nAdal an disparti betek 12 eur àr e lerc’h e vo ret deoc’h paeiñ 8 € ouzhpenn dre vilhed nullet.\nEn tu-hont da 12 eur àr-lerc’h an disparti ne vo ket daskoret priz ar bilhed.\nBetek an disparti e vo ret paeiñ 1,50 € ouzhpenn dre vilhed.\nAdal an disparti betek 12 eur àr e lerc’h e vo ret deoc’h paeiñ 2 € ouzhpenn dre vilhed nullet.\nGellout a ra ar bilhedoù miret bout nullet digoust betek un eur a-raok an disparti.\nGoude-se ne c’hello ket priz ar bilhedoù bout daskoret. Koulskoude e c’hellor o c’hemmiñ digoust, ur wech hepken, ouzh hor gwichedoù hepken, evit un disparti en tri miz da zonet.\nEvit ma vo dalc’het kont eus ar c’hemmoù e rankint bout enrollet e-pad an eurioù digeriñ, pe ouzh gwichedoù ar garioù-mor, pe dre bellgomz d’ar servij da virout plasoù. Ne vo ket daskoret priz koumanantoù treizherion na treizhoù a chomo.\nMat eo gouiet e vez kontet ar mizoù nulliñ da vout kastizoù evit redioù ha n’int ket bet sevenet, setu ne vo ket laket an TGO da dalvout evite.\n9 - Kemmiñ – Nulliñ ar bilhedoù evit treuzdougen karbedoù\n9.1 – Penaos e c’heller kemmiñ bilhedoù evit karbedoù\nGellout a reer kemmiñ ar bilhedoù, gant ma chomo plasoù. Ret eo paeiñ ur sammad ouzhpenn evit pep treizh kemmet, hervez an divizoù-mañ :\n9.1.1 – Marc’hoù-tan betek 125 cm3\nPe e vefent eus an inizi pe ne vefent ket :\nPa gemmer bilhedoù miret e ranker paeiñ un treziad 0,50 € dre vilhed betek 48 eur àr-lerc’h an disparti.\nGoude-se e vo miret priz klok ar bilhedoù gant Kompagnunezh ar Mor Bras.\n9.1.2 – Kirri, kirri-labour pe ramokoù ha n’int ket uheloc’h eget 2 m 10, ha marc’hoù-tan ouzhpenn 125 cm3\nKirri ha n’int ket eus an inizi, da bep prantad :\nBetek 5 deiz klok a-raok an disparti e vo ret paeiñ 7 € ouzhpenn dre vilhed kemmet.\nAdal D-4 betek an disparti e vo ret paeiñ 16 € ouzhpenn dre vilhed kemmet.\nAdal an disparti ha betek 24 eur àr e lerc’h e vo ret paeiñ 32 € ouzhpenn dre vilhed kemmet.\nNe c’heller ket kemmiñ bilhedoù ouzhpenn 24 eur àr-lerc’h an disparti. Miret e vo priz klok ar bilhedoù gant Kompagnunezh ar Mor Bras.\nKirri gant ur c’houmanant, da bep prantad :\nBetek 5 deiz klok a-raok an disparti e vo ret paeiñ 4 € ouzhpenn dre vilhed kemmet.\nAdal D-4 betek an disparti e vo ret paeiñ 10 € ouzhpenn dre vilhed kemmet.\nAdal an disparti ha betek 24 eur àr e lerc’h e vo ret paeiñ 20 € ouzhpenn dre vilhed kemmet.\nKirri eus an inizi :\nBetek un eur àr-lerc’h an disparti e vo ret paeiñ 1 € ouzhpenn dre vilhed kemmet.\nEus 1 eur àr-lerc’h an disparti da 24 eur àr-lerc’h an disparti e vo ret paeiñ 2 € ouzhpenn dre vilhed kemmet.\nEvit monet abretoc’h er memes deiz e c’hello ar bilhedoù miret bout kemmet digoust, gant ma chomo plasoù.\nEvit ma vo dalc’het kont eus ar c’hemmoù e rankint bout enrollet e-pad an eurioù digeriñ, pe ouzh gwichedoù ar garioù-mor, pe dre bellgomz d’ar servij da virout plasoù pe dre lec’hienn Internet Kompagnunezh ar Mor Bras.\n9.1.3 – Kirri, kirri-labour pe ramokoù uheloc’h eget 2 m 10, kirri-kampiñ ha karavanennoù\nBetek 5 deiz klok a-raok an disparti e vo ret paeiñ 15 % eus priz ar bilhedoù a gemmer.\nAdal D-4 betek an disparti e vo ret paeiñ 25 % eus priz ar bilhedoù a gemmer.\nNe c’heller ket kemmiñ bilhedoù àr-lerc’h an disparti. Miret e vo priz klok ar bilhedoù gant Kompagnunezh ar Mor Bras.\n9.2 – Penaos e c’heller nulliñ bilhedoù evit karbedoù\nEvit nulliñ bilhedoù e ranker paeiñ ur sammad evit pep treizh nullet. Gellout a ra bout graet hervez an divizoù-mañ :\n9.2.1 – Marc’hoù-tan betek 125 cm3\nBetek 48 eur a-raok an disparti e vo ret paeiñ un treziad 0,50 € dre vilhed miret a nuller.\n9.2.2. – Kirri, kirri-labour pe ramokoù ha n’int ket uheloc’h eget 2 m 10, ha marc’hoù-tan ouzhpenn 125 cm3\nBetek 5 deiz klok a-raok an disparti e vo ret paeiñ 11 € ouzhpenn dre vilhed nullet.\nAdal D-4 betek an disparti e vo ret paeiñ 24 € ouzhpenn dre vilhed nullet.\nAdal an disparti betek 12 eur àr e lerc’h e vo ret paeiñ 48 € ouzhpenn dre vilhed nullet.\nGoude-se ne c’hello ket ar bilhedoù bout daskoret o friz nag eskemmet.\nBetek 24 eur a-raok an disparti e vo ret paeiñ 4 € ouzhpenn dre vilhed nullet.\n9.2.3 – Kirri, kirri-labour pe ramokoù uheloc’h eget 2 m 10, kirri-kampiñ ha karavanennoù\nBetek 5 deiz klok a-raok an disparti e vo ret paeiñ 25 % eus priz ar bilhedoù a nuller.\nAdal D-4 betek un eur a-raok an disparti e vo ret paeiñ 35 % eus priz ar bilhedoù a nuller.\nEvit ma vo dalc’het kont eus ar c’hemmoù pe eus an nulladurioù e rankint bout enrollet e-pad an eurioù digeriñ, pe ouzh gwichedoù ar garioù-mor, pe dre bellgomz d’ar servij da virout plasoù. Ne vo ket daskoret priz ar c’houmanantoù evit ar c’hirri pe ar marc’hoù-tan.\n10 - Surentez e bourzh ar bagoù\nRet eo d’an dreizherion plegiñ d’an urzh a zo e bourzh ar bagoù, dindan aotrouniezh kabiten al lestr. Setu ma rankont doujiñ d’an holl reolennoù laket gant Kompagnunezh ar Mor Bras hag ober diouzh ar c’hemennoù a roer dezhe pa lestront ha pa zilestront.\nKompagnunezh ar Mor Bras, dre hanterouriezh he implijidi, ar c’habiten dreist-holl, a c’hell nac’h degemer e bourzh ur vag treizherion ha ne glot ket o emzalc’h gant surentez an dreizherion arall pe hini ar vag, peotramant a c’hellfe noazout d’an urzh foran.\nOuzhpenn-se en deus gwir an Treuzdouger da nac’h degemer un Treizhour e bourzh ur vag evit an abegoù-mañ :\nMa tiskouez an Treizhour teulioù-anaout eztalvoud pe direizh.\nM’eo tapet an Treizhour pe ma c’hellfe bout tapet gant ur c’hleñved poreüs grevus pe ur c’hleñved laket gant ar pennadurezhioù yec’hedel en ul live diwall ofisiel evel ar poreadoù analiñ grevus, ar virusoù, an torzhellegezhioù pe ar pneumoniennoù.\nMa verk ar c’habiten eo bet an Treizhour é kemer drammoù, produioù halukinogen pe traoù hag a c’hell bout dañjerus evitañ e-unan ha/pe evit an dreizherion arall. Forzh penaos eo difennet kemer alkool pe drammoù e bourzh.\nMa ne glotfe ket emzalc’h un treizhour gant surentez an dreizherion arall pe hini ar vag, peotramant ma c’hellfe noazout d’an urzh foran.\nDegas soñj a ra Kompagnunezh ar Mor Bras d’an dreizherion n’eus medisinour ebet e bourzh e-pad ar beajoù.\nReoliet eo an treuzdougen armoù gant an diferadurioù a sell oute, deskrivet en teul kevret 12.29-A – stagadenn evit an treuzdougen armoù.pdf hag a c’heller goulenn er garioù-mor.\nDifennet eo butuniñ e bourzh ar bagoù hag er garioù-mor, nemet el lec’hioù kemennet evel lec’hioù graet a-ratozh-kaer evit se. Difennet eo en em deurel er mor ivez.\n10.1 – Tud dalc’het en o c’herzhed\nAn dreizherion dalc’het en o c’herzhed, abalamour d’un namm fizikel (skiantoù pe keflusk, pad pe berrbad), d’un namm pe d’un divig spered, pe kalz a vern peseurt namm, peotramant abalamour d’o oad, hag a zleer teurel un evezh dibar oute pa implijont un doare treuzdougen ha ma tleer azasaat ar servij diouzh o ezhommoù dibar, an holl dreizherion-se (« Tud dalc’het en o c’herzhed ») a rank en roiñ da c’hoût d’an Treuzdouger pa viront pe pa brenont o Bilhedoù. Sellet a ra an ezhommoù dibar-se ouzh ar gambr, ar plas azezet, ar servijoù ret, ar rekis kas dafar mezegel pe beajiñ gant ur c’hi skoazell evit an den dalc’het en e gerzhed. Gellout a ray hemañ roiñ da c’hoût d’an Treuzdouger ivez mar faot dezhañ bout skoazellet pa vo é veajiñ e bourzh bagoù Kompagnunezh ar Mor Bras.\nEvit kaout ar skoazell-se e vo ret d’an den dalc’het en e gerzhed :\nsevel e c’houlenn ouzh an Treuzdouger, 48 eur a-raok an disparti d’an diwezhatañ, en ur resisaat e ezhommoù. Digoust eo ar skoazell-se, gant ma ray an den en deus afer ag ar skoazell àr-dro mont e darempred gant e asurañs kleñved evit bout daskoret ag ar mizoù treuzdougen (ha re e ambrouger ma vez) ;\nbout er porzh lestriñ pe el lec’h rakwelet evit degemer an dud dalc’het en o c’herzhed pe d’an eur laket gant an Treuzdouger, pe, ma n’eus bet laket eur ebet, 60 munut a-raok eur an disparti d’an diwezhatañ.\nMa vefe ezhommoù dibar gant un den dalc’het en e gerzhed hag a vefe gouezet ha kavet reizh gant an Treuzdouger, e c’hello hemañ goulenn e vefe ambrouget an den dalc’het en e gerzhed gant un den arall barrek da roiñ ar skoazell rekis a-pad an dreizhadenn.\nEn desped d’an diferadennoù kent en deus gwir an Treuzdouger da nac’h mirout pe reiñ ur Bilhed, pe da nac’h lestriñ un den dalc’het en e gerzhed :\nma ranker doujiñ da rediennoù surentez ;\nma vez dibosupl lestriñ, dilestriñ pe kas an den dalc’het en e gerzhed abalamour da zanframmoù pe aveadurioù ar porzh pe ar vag (dav eo resisaat emañ savet bagoù Kompagnunezh ar Mor Bras hervez reoladoù Rann 190 reoliadur mor Frañs).\nMa vefe kont evel-se e vefe daskoret priz ar Bilhed prenet gant an den dalc’het en e gerzhed gant an Treuzdouger.\n11 - Lestriñ ha dilestriñ\nTreizherion pe bleinerion karbedoù da vout lestret a zilez o frioriezh da lestriñ p’en em gavont àr-lerc’h an eur (da lavaret eo 45 munut a-raok an disparti evit ar c’harbedoù hag 20 munut evit an dreizherion*), ha dav eo resisaat ne vo ket gwarantet plasoù dezho er bourzh en degouezh-se. Rak-se e ouestlont chom hep sevel klemm ouzh an Treuzdouger. Ret eo d’ar vleinerion lestriñ ha dislestriñ o c’harbedoù o-unan. Ma vez astalet al lestriñ pe an dilestriñ dre faot ur bleiner na vefe ket àr al lec’h e koulz, e vefe kiriek bleiner pe perc’henn ar c’harr d’an holl heuliadoù diàr an dale-se.\n* 20 munut hepken evit ar c’harbedoù eus an inizi ha 10 munut hepken evit an dreizherion eus an inizi.\nPa lestront e rank an dreizherion diskouez o zeul treuzdougen, evel rakwelet er mellad 3, hag an teulioù prouiñ meneget er mellad 3.1. evit ur Bilhed gant ur priz ispisial. Ma reont diouer e c’hellor nac’h d’an treizhour lestriñ, nemet ma vez prenet gant hemañ un Teul treuzdougen e talvoud.\n12 - Bugale ambrouget pe en o-unan\nAr vugale dindan 14 vloaz a veaj dindan evezh o zud pe un oadour bennak a zo e karg anezhe. Koulskoude, diàr goulenn o zud pe o c’hulatorion hervez al lezenn, e c’hell ar vinored eus 10 da 13 vloaz achu beajiñ o-unan, gant ma vo bet sinet gant an dud ganto beli ar gerent (kerent pe tutored hervez lezenn), ar furmskrid “Aotre-beajiñ evit ur minor ha n’eo ket ambrouget” a c’heller kaout ouzh gwichedoù an Treuzdouger, d’ar c’houlz ma vo miret pe prenet o dielloù treuzdougen (koumanantoù pe bilhedoù). Rak-se, ne vo ket kiriek Kompagnunezh ar Mor Bras d’ar c’holloù, d’ar gwalloù a bep seurt na d’ar mizoù abalamour m’he do nac’het lestriñ ur bugel dindan 14 vloaz hag a zo o veajiñ en e-unan. Ne vo ket degemeret bugale dindan 10 vloaz ha n’int ket ambrouget e bourzh bagoù Kompagnunezh ar Mor Bras, e mod ebet.\nOuzhpenn-se e c’hello Kompagnunezh ar Mor Bras nac’h gwerzhiñ Bilhedoù d’ar vinored (dindan 18 vloaz) dre al lec’hienn Internet pe ouzh ar gwichedoù, ma n’eo ket an dreizherion-se evit diskouez un aotre dre skrid a-berzh an dud ganto beli ar gerent.\n13 - Loened doñv\nE karg o ferc’henned e vez al loened pa veajont. Ret eo dezhe ober kement tra a zo ezhomm evit ma ne vo ket un darvoud bennak.\nRet eo d’an holl chas bout dalc’het en o roll. Ne c’hellont ket monet àr an azezennoù e mod ebet. Ret eo d’ar chas eus ar 1añ hag eus an 2l rummad bout minellet ha dalc’het en o roll.\nDigoust eo ar beajoù evit al loened bihan-bihan pa vezont e-barzh ur baner pe etre divrec’h o ferc’henned. Kompagnunezh ar Mor Bras, dre hanterouriezh he implijidi, kabiten al lestr dreist-holl, a c’hell nac’h degemer ul loen hag a c’hellfe lakaat an dreizherion en arvar e bourzh ur vag. Ne vo ket gellet daskoriñ priz ar bilhed nag eskemm ar bilhed.\nPa vez degemeret ul loen e bourzh ur vag, e chom hennezh e karg an treizhour ma vez taget unan bennak pe ma vez graet forzh peseurt distruj gantañ.\n14 - Diheiadennoù\nKiriek e vo pep treizhour, penn-da-benn hag e-unan-penn, da gement diheiadenn a vo graet d’ar vag, d’ar staliadurioù pe d’an dud arall, gantañ e-unan pe gant tud pe loened en e garg. Ret e vo dezhañ digoll an holl zistruj en do graet, ha paeiñ an dic’haou a c’hellfe bout goulennet gant an Treuzdouger pe gant an dud en do graet gaou oute.\n15 - Gaou ouzh an dud hag ouzh ar madoù\n15.1 – Gaou ouzh an dud\nNe c’hello ket an Treuzdouger bout laket kiriek ma vez gloazet Treizherion ha ma teu kement-se diàr fazi, diavizded pe gwallegezh an treizhour pe ma vez un degouezh a rediezh vuiek. Un emzalc’h reizh, evezhiek ha hervez ar reolennoù surentez a rank bout gant an dreizherion e-pad an dreizhadenn.\n15.2 – Gaou ouzh ar madoù\nNe vo ket laket kiriek an Treuzdouger ma vez laeret, kollet pe distrujet traezoù prizius (en o mesk ar c’harbedoù kaset, ar poellgomzerioù, an tablezennoù, an urzhiataerioù…) pe pakoù an dreizherion, nemet ma c’heller prouiñ eo deuet ar gaou-se dre gwallegezh, diavizded pe fazi an treuzdouger.\nNe vo ket kiriek an Treuzdouger d’an distrujoù war ar c’harbedoù kaset pa vezont lestret ha dilestret, nemet ma c’heller teurel ar garez anezhe àr an urzhioù heñchiñ roet d’ar vleinerion gant koskor Kompagnunezh ar Mor Bras.\n16 - Treuzdougen marc’hadourezh (sellet amañ dindan ouzh divizoù dibarek an treuzdougen marc’hadourezh)\nAn divizoù a dalv evit an treuzdougen marc’hadourezh zo termenet e divizoù dibarek an treuzdougen marc’hadourezh.\nOuzhpenn an divizoù-se eo dav resisaat e c’hell an Treuzdouger bout laket kiriek d’ar gwalloù graet d’ar varc’hadourezh kaset gant an Treuzdouger adal ma vezont kemeret e karg gant hemañ betek degouezh ar vag, nemet e teufe an diheiadennoù-se eus divageüsted al lestr, eus un tan-gwall, eus un darvoud ha ne c’heller ket laket ar garez anezhañ àr an treuzdouger, eus an harz-labour, ul lock-out pe un arsav peotramant ur skoilh ouzh al labour evit abeg pe abeg, evit darn pe penn-da-benn, eus ur si gant ar varc’hadourezh pe eus an torraj-hent, eus gwall ar c’hargour, eus sioù kuzh ar vag, eus un taol saveteiñ buhezioù pe madoù er mor, eus fazioù merdeiñ ar c’habiten, ar bleinour pe gwazerion an Treuzdouger.\nNe c’hello an Treuzdouger bout kiriek d’ar gwalloù àr ar varc’hadourezh kaset nemet betek ar vevenn kiriegezh termenet e divizoù dibarek an treuzdougen marc’hadourezh.\n17 - Pakadennoù\nEmañ ar pakadennoù e karg ar gaserion betek ma vint resevet gant implijidi Kompagnunezh ar Mor Bras, hag e karg ar reseverion adal ma vint resevet gante. Ne c’hello Kompagnunezh ar Mor Bras bout laket kiriek nemet d’ar gwalloù a c’hellfed prouiñ int bet graet d’ar pakadennoù e-pad an dreizhadenn, dre faot, dre zievezh pe dre wallegezh Kompagnunezh ar Mor Bras pe he gwazerion. Ne c’hello ket Kompagnunezh ar Mor Bras bout laket kiriek d’ur gwall c’hoarvezet abalamour d’ur pakadur diank pe siek.\n18 - Pakadennoù ha ne c’houlenner ket\nMa ne vez ket goulennet pakadennoù fiziet e Kompagnunezh ar Mor Bras er porzh arruout, e c’hello honnezh stokiñ ar pakadennoù-se en un etrepaouez jaojapl betek ma vint goulennet. Diouzh an dro e c’hello ar mizoù stokiñ bout fakturennet gant Kompagnunezh ar Mor Bras. Honnezh a c’hello teurel kuit an traoù kollidik a c’hellfe bout er pakadennoù. Ne c’hello ket Kompagnunezh ar Mor Bras bout laket kiriek da goll ar pakadennoù stoket pe d’an diheiadennoù graet dezhe.\n19 - Pakoù\nPep treizhour a c’hell dougen e bakoù personel hep paeiñ netra ouzhpenn, gant ma ne vint ket ouzhpenn 30 kg dre zen. Ne c’hello ket kemer pakoù e lec’h un treizhour arall. Ma vez muioc’h a bakoù gantañ e vo laket da baeiñ ar priz a lakaer d’ar pakadennoù n’int ket ambrouget. Gant « pakoù » e verker kement tra a zouger, nemet al loened bev hag ar varc’hadourezh tuzum pe landrammus. Ret eo d’ar pakoù bout tikedennet gant anv ha chomlec’h o ferc’henned. Ne vo ket kiriek Kompagnunezh ar Mor Bras d’ar c’holloù, d’ar gwalloù a bep seurt na d’ar mizoù a c’hellfe bout ma ne vez ket doujet d’ar reolenn-se gant an treizhour. Gwir he deus Kompagnunezh ar Mor Bras da nac’h ar pakoù n’int ket bet aozet mat, n’int ket tikedennet pe a zo anat arne int gwalleget. E karg an dreizherion emañ renkiñ ar pakoù e bourzh ar vag pe kemer ar pakoù o deus degaset. Ret eo dezhe ivez ober diouzh ma ne vo ket stanket gant o fakoù an hentoù sikour na tremen ar skipailhoù surentez.\nE-pad an dreizhadenn e chom pakoù hag aferioù personel an dreizherion dindan o gward hag o evezh. Rak-se ne vo ket kiriek Kompagnunezh ar Mor Bras d’al laeroñsioù, d’ar c’holloù, pe d’an diheiadennoù graet d’ar pakoù pe d’an aferioù personel. Hañval dra, ne vo ket kiriek Kompagnunezh ar Mor Bras d’ar c’holloù, d’ar gwalloù a bep seurt na d’ar mizoù a c’hellfe bout abalamour d’ar pakoù pe d’an aferioù personel lezet en he salioù pe e bourzh he bagoù (estroc’h evit ar pakoù fiziet e Kompagnunezh ar Mor Bras ha n’int ket bet goulennet).\nReolennoù strizh zo evit an treuzdougen marc’hadourezh dañjerus e bourzh bagoù gant treizherion, ha ret eo ober un disklêriadur da Gompagnunezh ar Mor Bras. Anv zo, e-mesk traoù arall, eus an treuzdougen hidrokarbidennoù, gaz, pe danvez a c’hell flammiñ pe tarzhiñ hag a gaver ar renabl anezhe e Kod Mor ar Produioù Dañjerus (IMDG) embannet gant Aozadur Etrebroadel ar Mor (IMO), diferet el lezennoù broadel pe e reolennoù ispisial Kompagnunezh ar Mor Bras. Rak-se, e-barzh ar pakoù ne zle ket bout danvez loskidik, tarzhus, krignus, armoù-tan, pe e vefent karget pe ne vefent ket, na kement tra a c’hellfe bout ur riskl evit an dreizherion, implijidi Kompagnunezh ar Mor Bras pe tud arall.\nKement Treizhour en do lestret produioù dañjerus ha difennet en desped da gKompagnunezh ar Mor Bras a c’hello bout kaset dirak al lez-varn anez kontiñ an holl dic’haouioù pe digolloù rakwelet gant lezennoù Frañs. E Divizoù Dibarek an treuzdougen marc’hadourezh e resisaer amplegadoù strishaus an treuzdougen produioù dañjerus.\nNag er pakoù nag er c’harbedoù kaset enta ne c’hell bout danvezioù loskidik (nemet e beolioù ar c’harbedoù), tarzhus, krignus, armoù-tan, pe e vefent karget pe ne vefent ket, na kement tra a c’hellfe bout ur riskl evit an dreizherion, koskor Kompagnunezh ar Mor Bras pe tud arall.\nMa vez kollet pe dianket un dra bennak e bourzh ar vag e rank an Treizhour mont d’ar gar-vor evit reiñ kement-se da c’hoût.\n20 - Sikour bagoù arall\nGwir en deus ar c’habiten da ramokiñ ha da sikour listri arall e forzh peseurt degouezh, da cheñch roud, da saveteiñ pe da lestriñ tud eus bagoù arall. Ne c’hello ket an dreizherion klemm abalamour da gement-se.\n21 - Amoug d’an hanterouriezh\nGoude gervel servij pratikoù Kompagnunezh ar Mor Bras ha ma n’eo ket mat ar respont pe ma n’eus respont ebet dindan 60 deiz, e c’hell an Treizhour, e-pad bloaz adalek deiziad enrolliñ ar c’hlemm ouzh ar servij pratikoù, sezisiñ hanterour an Touristerezh hag ar Beajoù, a zo merket e zaveennoù hag e vodelezhioù seziz en e lec’hienn Internet : www.mtv.travel.\n22 - Lez-varn ha lezennoù laket da dalvout\nMa vez ur breud bennak a-zivout ar penndivizoù treuzdougen-mañ e vo kaset dirak Lez-varn galv Roazhon. N’eus nemet ar gwir gall a gement a c’hello bout laket da dalvout.


Margaret Mitchell (8 a viz Du 1900 – 16 a viz Eost 1949) a oa ur skrivagnerez saoznek stadunanat hag a c’hounezas ar Priz Pulitzer e 1937 gant he romant Gone with the Wind ("Aet gant an avel"). Berzh bras en deus graet ar romant-se, pa’z eus bet gwerzhet anezhañ ouzhpenn 30 milion a skouerennoù. Ur film a oa bet savet diwarnañ e 1939, gant Clark Gable ha Vivien Leigh da aktored pennañ, ur film hag en doa graet berzh bras ivez.\nGanet e voe Margaret Mitchell en Atlanta, e stad Georgia. Koulz he zad, a oa un alvokad pinvidik anezhañ, hag he mamm a oa diskennidi da enbroidi deuet eus Iwerzhon. Mervel a reas he mamm e 1919, diwar ar grip. En he bugaleaj e klevas ar plac’hig istorioù e-leizh diwar-benn Brezel diabarzh ar Stadoù Unanet, gant ar re gozh en he familh.\nLabourat a reas evit ar gazetenn The Atlanta Journal-Constitution, ma sine he fennadoù gant an anv-pluenn Peggy Mitchell, etre 1922 ha 1926. E-touez ar pennadoù savet ganti e voe ur pennad-kaoz gant an aktor brudet Rodolfo Valentino ha meur a bennad hag a gonte buhez jeneraled ar Brezel diabarzh. Paouez a reas da labourat e 1926, goude bezañ torret he ufern ha divizout chom er gêr. Neuze e krogas da sevel he romant. E 1935 e tiskouezas dornskrid al levr savet ganti d’un embanner. Dont a reas al levr er-maez e Mezheven 1936, ul levr 1037 pajenn hag a gonte ar vuhez e Su ar Stadoù Unanet goude ar brezel.\nDiouzhtu e reas berzh bras he romant ha brud a dapas betek an estrenvro. War-dro ur milion a zolaroù a c’hounezas, dindan pevar bloaz, gant gwirioù al levr ha gwirioù ar film a voe savet da-heul. An istorioù kontet dezhi gant he zad, gant ar vevelien zu, gant tud all c’hoazh e-touez he c’herent hag he mignoned, diwar-benn ar Su gwechall, diwar-benn distruj kêr Atlanta gant ar jeneral William T. Sherman, diwar-benn adsavidigezh ar Su, kement-se holl a yeas d’ober ur romant en he spered.\nDiv wech e voe dimezet Margaret Mitchell, e 1922 hag e 1925 (e eil pried a oa paotr-enor en he eured kentañ).\nMervel a reas goude ur gwallzarvoud karr-tan e 1949 ha douaret e voe e bered Oakland en Atlanta.\nObituary, NY Times, August 17, 1949 Miss Mitchell, 49, Dead of Injuries (en)\nNew Georgia Encyclopedia (en)\nAdtapet diwar « https://br.wikipedia.org/w/index.php?title=Margaret_Mitchell&oldid=1933572 »\nKemm diwezhañ d'an 3 Gen 2022 da 07:45


Buhez ar Zent. pages 42, 43. Encyclopédie Marikavel.\nDaouzekvet devez a viz Genver\nAbad en Bro-Zôz (628-690)\nAr c'horniad douar-ze eus Breiz-Veur hanvet an Northumberland gant ar Zôzon, p'o devoa, dre an dir hag an tan, skarzet dioutan ar Vretoned, e c'hanas Biscop Baducing, an hini a dlee bezan, divezatoc'h, sant Beneat.\nEvel ma tiskenne eus eul ligne vras, e oe roët dor digor d'ezan, abred, en lez Oswi, roue an Northumberland; mes ken divlas e kave bue ar bed, ma tec'has, evit mat, diouz lez ar roue, evit mont da Rom. Pemp bla warn-ugent ne oa ken, ar gened o vleunian war e dâl, ar vrud o paran war e hano, hag ar renkou uhelan eus ar rouantelez o tont d'en em ginnig d'ezan.\nEn amzer-ze, daoust m'oa mil gwech diesoc'h ober hent evit breman, an holl gristenien, paour ha pinvidik, gwazed ha merc'hed, a rê tro Rom, darn, zoken, ouspen, eur wech, evit gwelet penn an Iliz ha pedi war beziou an Ebestel hag ar verzerien vras.\nBeneat, grêt gantan e bardon, a 'n em lakas gant aked da studian ar gelennadurez kristen el levriou an evoa kavet en kêr ar pab.\nPemp pe c'houec'h vla goude-ze, Alfred, mab Oswi, a c'hoantaas ive mont da bardonan da Rom, hag a bedas Beneat, o vezan m'oa bet c'hoaz, da vont gantan. Pa 'n em gavas an de da bartian, Alfred a deuas eun dra bennak da viret outan, ha Beneat, kement ha pa 'n evoa laket en e benn mont, a yeas e-unan eu hent.\n'N eur zizrei, e reas e ziskenn en manati Lerin hag e kemeras eno sae ar venec'h. Daou vla goude e oa adarre en Rom, gant ar zonj da chom er gêr-ze da dremen ar rest eus e vue.\nMes ar pab Vitalian a oa o paouez sakri da eskob Kantorbery, en Bro-Zôz, eur manac'h gouiziek ha santel eus ar Grès, e hano Theodor ; kaout a reas mat rei d'ezan, da vont d'e heul, eur manac'h-all ginidik eus an Afrik, e hano Adrian. Beneat, dre ma oa Sôz, a vije an hanterour etreze hag e genvroïz.\nEn em gavet en Kantorbery, Theodor, an eskob neve, a hanvas Beneat da abad en manati Sant-Per ha Sant-Pol. Mes Beneat, pa gavas an tu, da lavaret eo, daou vla goude, a lakas Adrian en e blas hag a gemeras hent Rom evit ar bedervet tro.\nBetek neuze, en Breiz-Veur, an tier bag an ilizou, zoken, a oa en koat, toet en zoul, ha paour an treo war o zro. Beneat, o tizrei eus Rom, a zigasas gantan masonerien, gweraerien ha liverien, da zevel daou vanati neve en Bro-Zôz : unan, en enor da zant Per, hag eun all, en enor da zant Pol.\nPa oe demc'hrêt al labouriou brasan endro d'an daou vanati-ze, e reas tro Rom evit ar bempvet gwech hag e tigasas gantan levriou, tôlennou, relegou roët d'ezan gant ar pab Agathon. Dont a reas gantan ive eun abad hag a oa mestr-kaner en iliz Sant-Per, evit deski d'ar venec'h sôz ober al lidou sakr ha kanan ar c'han iliz evel en Rom.\nAr gozni a reudas e holl izili. Dre n'halle ket diskenn d'an iliz evel ar re-all, eun nebeut menec'h a chome gantan, ha rannet en daou geur, e kanent an ofis en e gichen; ar zant a 'n em unane gante a galon, pa n'halle ket hen ober a c'henou.\nArôk rnervel, e pedas start e ziskibien da viret mat ar reolen an evoa savet evite, hag e oa gourc'hemennet enni, emezan, ar pep gwellan an evoa gwelet ober er seitek manati an evoa kavet er rouanteleziou 'lec'h ma oa tremenet. Mervel a reas etre divrec'h e venec'h, an 12 a viz genver 690.\nSant Beneat a gare bale dre ar bed : eur Zôz a oa, hag ar Zôzon, a-viskoaz, o deus bet hag o deus miret ar pleg-se, an eus grêt gante, marvad, ar bobl barrekan d'en em denn war an douar.\nDarn a zo hag a gav fall kement a zo en o bro ha mat kement a zo er broiou-all; hennez eo pleg ar vugale. Darn-all a gav mat kement a zo en o bro ha fall kement a zo er broiou-all : hennez eo pleg ar re goz. Daou bleg fall int o-daou, hag a lemer eus ar spered o vont etouez an dud. Ar bale-bro a zigor ar spered hag a sedera ar galon.\nGwasan zo, eleiz, pan eont eus ar gêr, a goll giziou mat o bro, hag a gemer giziou fall ar broiou ma tremenont enne; war digare mac'h eont en kêr, e kavont mat lezel Doue er gêr. N'eo ket evelse eo dleet ober; n'eo ket evelse e rê sant Beneat. Ne zelle nemet ouz ar pep gwellan a gave war e hent, hag ar pez an ije goneet a lake, goude, da binvidikât e genvroïz en pep doare.\nBaleou evelse, n'e ket eur c'holl amzer hag eur c'holl arc'hant int; baleou evelse a zo talvoudus evit ar spered, ar galon hag an ene.


Erythrai - Wikipedia\nMoger vizantat eus an IIIe kantved goude JK, dizoloet en Erythrai.\nErythrai (Ἐρυθραί, Erythrai e gregach, Erythrae e latin), a oa unan eus 12 kêr Ionia, en Anatolia, bodet er C'hevre ionian, war aod Mor Egea, dirak Enez C'hios. Chom a ra an dismantroù anezhi, e-kichen ar gêriadenn a oa Lidri e gresianeg a vremañ, hag a zo Ildiri e Turki hiziv.\nDont a ra an anv eus hini Erythros, mab da Radamanthys, roue Kreta, a ziazezas an drevadenn; Kretiz eta e vije bet an annezidi gentañ. En amzer Kleopos, mab da gKodros, e voe kaset tud a bep kêr eus ar c'hevredad da annezañ Erythrai.\nSibylla ha tud all[kemmañ | kemmañ ar vammenn]\nBrudet e oa Erythrai dre ziv velegez: an eil a oa anvet Sibylla gant Strabon, eben a oa anvet Athenais en amzer Alesant Veur.\nHerakleides Erythrai a oa ur mezeg eus skol Herofil en amzer Strabon.\nDismantroù[kemmañ | kemmañ ar vammenn]\nEn aber ar stêr Aleos e oa Erythrai. Chom a ra dismantroù eus ar porzh, eus ar mogerioù kêr, un nebeud straedoù, bezioù, temploù, hag ar c'hoariva.\nAdtapet diwar « https://br.wikipedia.org/w/index.php?title=Erythrai&oldid=1762764 »\nKemmoù diwezhañ degaset d'ar bajenn-mañ d'an 12 Eos 2017, da 07:45.


Soudardezed an Israel Defense Forces - Wikipedia\nSoudardezed an Israel Defense Forces\nSoudardezed an Israel Defense Forces zo maouezed o servijout e nerzhioù lu an Israel Defense Forces (hebreek: Tsva ha-Hagana le-Yisra'el). Israel a zo e-touez an nebeud broioù ma'z eus ur c'hoñje ret kement evit ar baotred hag ar merc'hed.\nHervez an IDF, 535 soudardez a zo marvet er stourm etre 1962-2016 (ne vez ket kemeret e kont a-benn neuze ar maouezed aet da anaon e servij Israel a-raok 1962). Ar maouezed o devoa kemeret perzh e difenn Israel a-raok ma vefe eus ar vro ent-ofisiel ha kendalc'het goude 1948. E-tro 20% eus nerzhioù difenn Israeli a oa maouezed e 1948Er bloavezh 2011 e oa 33% maouezed eus an hollad soudarded ha 51% anezho o vezañ ofiserezed. Adkavet e vez anezho e rolloù disheñvel en nerzhioù douar, mor ha nij.\nE 200 e oa bet embannet ul lezenn war ar servij soudard hag ar gevatalded merc'hed ha paotred. Embannet e oa bet gant al lezenn "Ar gwir evit ar maouezed da servij en holl bostoù a zo en IDF gant ar memes gwirioù evit ar baotred." Hiziv-an deiz etre 88% ha 92% eus an holl gargoù en IDF a zo digor d'ar maouezed, e 69% eus an holl bostoù e kaver merc'hed.\nBetek 2001 ar maouezed degemeret el lu IDF a oa kaset er c'horfad maouezed, brudet dre ar berradur CHEN. Goude pemp sizhun gourdonañ diazez e c'hallent servijout evel implijiadezed burev, blenierezed, labourerezed war an armoù, infirmiourezed, labourerezed er radio, diwallerezed an nijoù, sekretourezed an ofiserien uhel, ha stummerezed.\n1 Implij er propaganda\nImplij er propaganda[kemmañ | kemmañ ar vammenn]\nUr soudardez lakaet war-raok o sikour trevourien e-pad ur gourdonadenn.\nImplijet e vez skeudenn ar soudardezed en IDF evit brudañ stourmoù Israel ha reiñ ur sell gwelloc'h eus nerzhioù lu Israel. E-leizh a fotoioù anezho a vez kavet e keleier ha lec'hiennoù ofisiel Israel. Gouarnamant ha nerzhioù lu Israel a zo chalet bras pa vez lazhet lod eus ar soudardezed pe pa vezont prizoniet gant enebourien ar vro.\nDroukskouerioù[kemmañ | kemmañ ar vammenn]\nKudennoù a zo savet dre emzalc'h lod eus soudardezed Tsahal:\nSkeudennoù damhudur lakaet war rouedadoù sokial \nSkeudennoù eus soudardezed o poziñ gant prizonidi palestinian \n1956 soudardezed er Sinai\nSoudardezed an IDF\nDanvez soudardezed o c'hourdoniñ\nSoudardezed o tiwall an harzoù\nSoudardez gourdonerez gant ur vindrailherez ponner\nGourdonadeg e 2006 ar soudarded a zo oc'h adkargañ ur vindrailherez ponner M2 Browing\nOfiserezed e-pad ur gourdonadenn\nGourdonadenn d'ar stourm kêrel\nGourdonerezed an tankoù\nUn ezel eus an unvez kemmesk Caracal Battalion armet gant ur CTAR-21 dafaret gant ur Meprolight 21 reflex sight.\nAdtapet diwar « https://br.wikipedia.org/w/index.php?title=Soudardezed_an_Israel_Defense_Forces&oldid=1804432 »\nKemmoù diwezhañ degaset d'ar bajenn-mañ d'an 31 Eos 2018, da 15:51.


Herve ar Gall - Wikipedia\nstourmer polikel vrezhonek hag skrivagner galleg\nHerve ar Gall o prezegenniñ e anv UDB dirak studioioù RBI e Kemper, d'ar 25 a viz Meurzh 2006\nD'an 10 a viz Du 1952\ne Loudieg, Breizh\nHerve ar Gall a zo ur stourmer polikel hag ur skrivagner vrezhonek. Ganet eo d’an 10 a viz Du 1952 e Loudieg.\n3.1 Un tamm diverradenn eus e romant Piv a glevo ?\nPa oa c’hwec’h miz ez eo aet da-heul e dud da chom da Borzhig e-kichen Sant-Brieg. E vamm a gomze gallaoueg hag e dad a ouie brezhoneg. Desket en deus un tamm brezhoneg gant tud a oa tro-dro dezhañ. Da drizek vloaz ez eo kroget gant kentelioù Skol Ober. E 1978 ez eo kroget da vat gant ar brezhoneg o vont d’ar c’hentelioù noz a oa kinniget e Sant-Brieg pa oa 26 vloaz. Da c’houde ez eas Herve da Blounevez-Kintin a-benn peurzeskiñ brezhoneg. E Porzhig en doa tapet e santifikad hag e oa bet deskard tredaner ha tredaner da heul goude se. Er bloavezh 1975 en deus bet ur “BEP” elektroniour. E 1982 en deus lakaet e anv e Skol-Veur Roazhon, a-benn prientiñ an aotreegezh dre lizher war un dro gant ar vachelouriezh en doa prientet e-unan. Goude-se ez eo deuet da vezañ skolaer e Diwan, hag e miz Gwengolo 1989 e roe lañs da skol Diwan Kemperle. Labouret en deus enni betek ar bloavezh-skol 2004-2005. E-pad tri bloaz en deus labouret Herve ar Gall e skol Diwan Kemperle e-giz rener. Bremañ emañ e Karaez oc’h ober skol.\nEmañ Herve ar Gall e kevrenn UDB (Unvaniezh Demokratel Breizh) Kreiz-Breizh. Anvet eo bet da vouezh ar strollad.\nUn dek barzhoneg bennak embannet gant Al Liamm ha kelaouennoù all\nUn danevell bet trede priz kenstrivadeg Emglev an Oriant ganti.\nKorentin skrivener : la saga des rois de Bretagne, ur gontadenn istorel evit ar vugale e galleg gant Étienne Gasche, Speied, emb. Coop Breizh, 2000 ; troet e brezhoneg gant Martial Menard ha Cédric Sinou, dindan an titl Kaourintin Skrivener : Istor Rouaned Breizh, Ar Releg-Kerhuon, emb. An Here, 2000, 64 p.\nPiv a glevo ?, embannet gant Embannadurioù An Alarc’h, tapet gantañ Priz Langleiz, 2003.\nKoulz ar c'hastrilhez, romant istorel, emb. Al Liamm, 2008.\nSevel a ra ur bajennad vrezhonek bep miz e kelaouenn ar strollad UDB, "Le peuple Breton" (Pobl Vreizh) e anv.\nUn tamm diverradenn eus e romant Piv a glevo ?Aozañ\n"Piv a glevo?" a gont istor ur c’hrennard war vord ar mor e korn-bro Sant-Brieg da vare brezel Aljeria. Tammoù envorennoù yaouankiz zo ennañ. An den yaouank a zo en istor a sell ouzh an darvoudoù a c’hoarvez er vro. Troet eo da brederiañ, d’en em soñjal a-ziwar an darvoudoù-se. Met ren a ra e vuhez krennard ivez, e-mesk paotred fall ar vro...\nAdtapet diwar « https://br.wikipedia.org/w/index.php?title=Herve_ar_Gall&oldid=1852794 »\nDernière modification le 24 Her 2019, à 19:53\nKemmoù diwezhañ degaset d'ar bajenn-mañ d'an 24 Her 2019, da 19:53.


(Adkaset eus Poliser)\nGant ar ger Polis e tegouezher amañ. Evit sterioù all ar ger, gwelit Polis (disheñvelout).\nAr polis, pe ar gêrreizh, zo un aozadur a-berzh Stad, karget da lakaat an urzh da ren er gevredigezh ha da lakaat an dud da zoujañ d‘al lezennoù.\nPoliserien c'hall e 1900\nPoliserien saoz da vare ur match mell-droad, e 2006\nKarr polis, e Kembre\nUr c'homiserdi en Istanbul\nKarr polis, e Sveden\nGallout a ra izili ar polis ober gant an nerzh evit se.\nPeurvuiañ e lakaer kemm etre ar polis hag an aozadurioù a zo karget da zifenn ar Stad a-enep tagadennoù eus an estrenvro hag a anver armeoù. E broioù a zo koulskoude n’eo ket splann ar c'hemm, pa gaver en aozadurioù a zo karget da lakaat an urzh da ren er gevredigezh tud a seller outo evel soudarded : archeriezh e Bro-C'hall pe Guardia Civil e Spagn.\nMeur a dra a gaver en obererezh ar polis, met tennañ a ra an darn vrasañ anezho da virout an urzh er gevredigezh. E kevredigezhioù a zo, en amzer dremenet dreist-holl, e oa kefridi ar polis mirout digemm aozadur ar gevredigezh (ar renkadoù) ha difenn ar berc'henniezh prevez, da lavaret eo e tifenne interestoù ar re binvidikañ.\nGerioù heñvel ouzh ar ger brezhonek polis a vez implijet en ur bern yezhoù hag ur bern broioù evit seurt aozadurioù. Met gerioù all a gaver ivez, evel kêrreizh e Breizh, milicija e Rusia pe Garda Siochána en Iwerzhon.\nAdtapet diwar « https://br.wikipedia.org/w/index.php?title=Polis&oldid=1845092 »\nDernière modification le 12 Gwe 2019, à 15:50\nKemmoù diwezhañ degaset d'ar bajenn-mañ d'an 12 Gwe 2019, da 15:50.


Labous web – Page 3 – Radio Naoned\nCategory: Labous web\nLabous Web : Tri zra nevez\nTri zamm keleier evit kronikenn ar miz :\n– Poliserien Pariz a lak dronoù da nijal.\n– Doareoù da brenañ levrioù er stalioù e-pad an enkaeañ.\n– Un ostilh nevez evit aozañ darvoudoù ha strolladoù.\nKalz a zivizoù hag a dabutoù a zo diwar-benn ar 5G, studiomp a dostoc’h petra an hini eo ha petra a vez rebechet d’an deknologiezh- se.\nSavet ez eus cheu etre daou embregerezh bras : Epic Games, diorroerien Fortnite hag Apple, merk brudet an aval chaoket. Pelec’h emañ interest an daou strollad avat, evit frankiz an diorroerien pe un afer arc’hant hepken?\nLabous Web : an arload “STOP KOVID”\nStop Kovid sed aze un arload nevez ganet evit “stourm” a-enep d’ar viruskurunenn. Penaos ez a en-dro ? Hag-eñ eo gwarezet hon daveennoù hiniennel ? Gwenn ‘neus dielfennet an arload-mañ.


Pajenn:Morvan - Buez ar Zent, 1894.djvu/99 - Wikimammenn\nPajenn:Morvan - Buez ar Zent, 1894.djvu/99\n5 a C’houevrer\nsantez agatha, guerc’hez ha merzerez\nhag heb dale e teuaz a benn da ober adarre mignouned euz ar re a ioa kasouni etrezho.\nTrizek vloaz a ioa ma laboure evel eur pastor mad ha karantezuz evit silvidigez ann eneou a ioa fiziet ennhan pa glanvaz da noz ar pelgent er bloaz 1372, ha d’ar c’houec’h a viz genver varlerc’h e varvaz leun a veritou d’ann oad a zek vloaz ha tri-ugent.\nMamm Andre Korsin a c’hounezaz he mab da Zoue enn eur gomz outhan dre gaer, enn eur rei d’ezhan da anaout, dresik ha kempennik, e devoa he voestlet d’ar Verc’hez araok m’oa ganet zoken. Ma vije eat d’ezhan dre zrouk, ma n’e devije laosket varnhan nemed malloziou ha goall bedennou, ha great e devije-hi eur zant anezhan? Tadou ha mammou, mar oc’h euz bugale dizuj ha direol, kelennit anezho gant karantez hag heb ober re a drouz, klaskit ann hent da vont d’ho c’haloun ha dreist peb tra pedit evitho ; evelse, abred pe zivezad, o pezo ann eur d’ho guelet o tistrei var ann hent mad evel sant Andre Korsin.\nar pemped devez a viz c’houevrer\nAgatha a ioa ginidik euz ar Sisiil, hag en em roaz da Zoue azalek he bugaleach. O veza m’oa pinvidik hag a lignez huel, e devije gellet ober eur fortun gaer er bed; mes great e devoa he zonj da jom bepred guerc’hez. Goulskoude ar gouarner, he hano Kuensian, a c’hoanteaz he c’haout da bried; rak klevet en doa komz euz he danvez hag euz he gened. Klask a rea eta ann dro d’he guelet ha da ober anaoudegez ganthi evit esa gounit he c’baloun.\nHogen, ann dra-ma a ioa enn amzer m’en doa ann impalaer Des douget eul lezenn a varo a enep ar gristenien. Kuensian, o c’houzout oa Agatha kristenez, a reaz he digas dirazhan enn esper deseo anezhi d’he gemeret dre ar spount rak ann tourmanchou; mes gant gras Doue, ar Zantez a oue treac’h d’he foll finesaou ha d’he\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/99&oldid=138181 »


strollad politikel izelvroat\nAr Volkspartij voor Vrijheid en Democratie (VVD, "Strollad Poblek evit ar Frankiz hag an Demokratelezh") zo ur gostezenn bolitikel izelvroat eus an tu-dehoù. Sevel a ra a-du gant ar berc'henniezh prevez, ar frankiz hiniennel hag ekonomiezh ar frankeskemm.\nSavet e voe ar strollad e 1948 war diazezoù meur a gostezenn a oa er vro a-raok ar brezel. Disklêriañ a ra ar strollad ivez ez eo hêr da vennozhioù Johan Thorbecke, ur politiker izelvroat a bouez a gempennas, koulz lavaret e-unan, bonreizh an Izelvroioù e 1848.\nAr Volkspartij voor Vrijheid en Democratie zo bet er galloud meur a wech abaoe an Eil Brezel-bed, asambles gant kostezennoù all, hag en tu-enep eo bet ivez eus 1952 da 1959, eus 1972 da 1977, eus 1981 fa 1982, eus 1989 da 1994 hag eus 2006 da 2010. E miz Here 2010 e oa deuet Mark Rutte, penn ar strollad, da vezañ kentañ Ministr an Izelvroioù.\nE Parlamant Europa emañ dilennidi ar VVD e-barzh Emglev al Liberaled hag an Demokrated evit Europa.\nlec'hienn ar VVD (nl)\nAdtapet diwar « https://br.wikipedia.org/w/index.php?title=Volkspartij_voor_Vrijheid_en_Democratie&oldid=1786388 »\nKemm diwezhañ d'an 6 Meu 2018 da 16:53\nKemmoù diwezhañ degaset d'ar bajenn-mañ d'an 6 Meu 2018, da 16:53.


Trizekved pennad — IX - Wikimammenn\nTrizekved pennad — IX\nR. Prud’homme, 1903 (p. 355-357)\n◄ Begen ar C’hors. — Piou eo Korsiz Etre Hyer ha Toulon. — Marseilh ! — Eur guden diæz da ziluian En Pariz : trugare d’ac’h, Kalon Jezus ! — En Gwengamp : trugare d’ac’h, Itron Varia Wir-Zikour ! ►\nEtre Hyères ha Toulon. — Marseilh ! — Eur guden diæz da ziluian.\nD’ar gwener, an 20ed a Wengolo. — Pa dihunan, ’n eur zellet dre al lukanik, e welan douar Frans ; tremenet omp ’benn breman dirag begen Kamarat, hedan ’reomp ar gost ’n eul lezel war *vabourz inizi Hyeres, ha prest goude, hep goud doare d’in, e tremenomp dirag Toulon, a zo kuzet en eur pleg-mor a-dre da vogerio kerrek.\nMernian ’reomp da deg heur, ha neuze ec’h eomp d’ar chapel ’vit laret d’an Au. Doue eur beden a drugare, Da greiste e taulomp an heor ’barz unan euz *lenno ar Goantigen, pors-neve Marseilh. A drugare Doue, n’hon deuz ket bet renket chom en Lazaret ar Frioul, o vean na oa kleñved staguz e-bed war ar *bourz.\nMes, eur wech erru er porz, e renkomp gortoz eur pennadik brao arauk disken euz hon lestr. Æt eo an Au. Fauvel, hon medesin (pareet eo euz e zerzien-linad) da gerc’had unan euz medesined ar porz evit ma rei e weladen war al lestr : mes n’an euz ket pleget heman da zont. Neuze e ro an Au. Pillart, ar c’hommandant, eur gir dre skrid d’an autro Fauvel evit medesin braz ar porz. Ar wech-man e teu an taul da vad, ha pa zistro hon doktor davedomp, e tiskoe d’ar c’hommandant eun *autre ’vit disken.\nPoent a oa d’an autre-ze erruout : skwiz e oamp o c’hortoz anean.\n*Helebini ’zo ganimp ’michans, ’vit tremen da gentan dre ar viñz ha ’vit kemer hon flas ’barz ar vag-jacherez a dle kas anomp bete ti ar valtouterien.\nTreuzan ’reomp ar Porz-Neve, a zo ennan ’leiz a listri hir hag uhel, ha setu ni digaset d’ar c’hæ ’benn 1 heur. Epad m’emomp o touari, e taul ar vageerien hon c’houfo hag hon fako e-mæz, med bern war vern. Me ’lar d’ac’h n’eo ket ezet da bep perc’hen kaout eno e dra. Hag e-tuont da ze, da zioall hon deuz na ve tapet gant unan euz an dougerien ha laeret d’imp, war digare kas anean da di ar valtouterien. ’Vidon-me, kaer am euz klask war ar c’hæ, na gavan netra ! ’Benn ar fin ec’h addiskennan ’barz ar vag-jacherez hag e kavan ma zammik kouf dindan meur a hini all.\nHa me gantan dioustu da di ar valtouterien ; digeri ’nean d’ê a renkan ; gwenneien, avad, na roan d’ê hini ’bed, pa na zo en em c’houfik netra a dalvouduz.\nNeuze, gant an Au. Neumager hag an Au. Hwerou, e kemeran eur oetur a gas anomp hag hon fako bete gar Marseilh.\nEno e kavfomp anê, em-berr, pa gemerfomp an tren da 8 h. 1/2.\nDa c’hortoz, e reomp eur bale dre gær, ’vit gwelet tud euz hon anaoudegez. E-skeud-se e tigoue d’imp tremen dre ar Prado, eur vali euz ar bravan, ha dre ar Park-hir, a zo ennan eur palez kaer ha bleunio a-vern, Mar hon dije bet div heur ouspenn, e vijemp æt da daoulinan dirak an Itron Varia Gard, ’vit *kinnigan d’ei eur beden a drugare. A spered hepken e reomp hon felerinaj.\n’Vit gonid c’hoaz amzer e koaniomp ’kichen ar gar ha ’benn 9 heur ec’h omp distaget deuz kær-rouanez ar c’hreiste.\nDa 10 heur euz ar beure, an de warlerc’h, en em gavomp en Paris.\nAdtapet diwar « https://br.wikisource.org/w/index.php?title=Trizekved_pennad_—_IX&oldid=104149 »\nKemmoù diwezhañ degaset d'ar bajenn-mañ d'an 13 Gou 2017, da 13:41.


Buhez ar Sent/1894/Thurian - Wikimammenn\nBuhez ar Sent/1894/Thurian\n◄ Ar Seiz Breur Merzer Thurian Iann Gualbert ►\nann unnekved devez a viz gouere\nSANT THURIAN, PE ZANT THIVIZIO, ESKOP\nThurian pe Thivisio a ioa ganet e Lanvollon enn eskopti Sant-Briek. Var a gounter he dad hag he vamm a ioa tud pinvidik hag a lignez huel ; goulskoude ne oue ket kaset d’ar skol enn he vugaleach. Mes, pa oue deuet da baotr iaouank, ez eaz anezhan he-unan da gear Dol, enn esper tremen eno ann nemorant euz he vuez tost da vez sant Samson ; rak eunn devosion vraz en doa evit ar zant-ma.\nEn em lakaat a eure da genta e servich eunn den divar ar meaz, hag ann den-ze her c’hasaz da ziouall ann denved. Hogen, diez oa he spered abalamour ne c’houie ket lenn ; mes eur c’hloarek bennag a zeskaz d’ezhan he lizerennou, ha zoken ar grammer hag eur sklabez latin. Neuze, epad ma veze gant he loaned, e kane salmou hag himmou ann Iliz ken a dregarne ganthan ar vro holl tro var dro.\nAr miraklou a rea sant Thurian a greske c’hoaz ann doujans hag ann istim o doa ann holl evithan. Eunn devez edot o kas d’ann iliz korf maro eur plac’h iaouank. Tud houma a ioa beuzet enn ho daelou ; rak n’o doa ken merc’h nemethi. Mes ar Zant, goude beza pedet kalounek asambles gant ar veleien ha gant ar bobl, a reaz d’ann hini varo sevel adarre enn he za ha dont euz he arched leun a vuez.\nSant Thurian a varvaz e Dol enn eunn oad braz, e tro ar bloaz 749, hag he gorf a oue enterret enn iliz kathedral. Mes divezatoc’h e oue kaset da Baris, gant aoun na gouezche etre daouarn ann dud divadez a ioa saillet d’ann ampoent var douar Breiz. E Paris e oue kement a zevosion evit ar zant-ma ma veze selebret he c’houel evel eur gouel mirabl, ha douget he relegou e prosesion evit goulenn glao pa veze re a zec’hor. Meur a vech ive e oue kerc’het he relegou euz ann iliz da vouga ann tan goall, hag ann tan a varve dioc’htu.\nAnn dijentil a zo hano anezhan e buez sant Thurian a lavare oa prest da rapari ar gaou en doa great, ha da ober ar binijenn a vije roet d’ezhan gant ann eskop. Ma ne vije ket bet ar volontez-se enn he galoun, n’en devije ket bet eur guir gontrision. Rak, ann nep en deuz great gaou ouz he nesa, enn he gorf, enn he vadou pe enn he henor, a renk ato rapari ar gaou-ze hervez he c’halloud ; anez, n’en deuz pardoun ebed da c’hortoz digant Doue. Ouspenn-ze, petra bennag ma vez dija pardounet eur pec’hed marvel dre ann absolvenn, eo red c’hoaz peurvuia paea da justis Doue evit ar pec’hed-se eur pennad poan bennag, er bed-ma, pe er bed all e tan ar purkator.\nAdtapet diwar « https://br.wikisource.org/w/index.php?title=Buhez_ar_Sent/1894/Thurian&oldid=27505 »\nKemmoù diwezhañ degaset d'ar bajenn-mañ d'an 25 Her 2011, da 16:36.


Pajenn:Le Gonidec - Bibl Santel pe Levr ar Skritur Sakr, eil levr.djvu/525 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/525\n36. Doué en deûz komzet out bugalé Israel, ô tiougani d’ézhô ar péoc’h dré Jézuz-Krist (hen-nez eo Aotrou ann holl) :\n37. C’houi a oar pétrâ eo bét ar vrud eûz a gémen̄t a zô bét c’hoarvézet er Judéa holl, ô téraoui dré ar C’haliléa, goudé ar vadizian̄t en deûz prézéget Iann :\n38. Pénaoz en deûz Doué sakret Jézuz a Nazaret gan̄d ar Spéred-San̄tel ha gan̄d ann ners ; ha pénaoz eo tréménet Jézuz enn eur ober vâd hag enn eur baréa ar ré holl a ioa mac’het gan̄d ann diaoul, ô véza ma oa Doué gan̄t-han̄.\n39. Ha ni a zô téstou eûz a gémen̄t en deûz gréat é brô ar Iuzevien, hag é Jéruzalem ; koulskoudé hé lazet hô deûz oc’h hé staga oud eur groaz prenn.\n40. Hôgen Doué en deûz hé lékéad da zével ann trédé deiz a varô da véô, hag en deuz gréat ma eo bét gwélet splann :\n41. Nann gan̄d ar bobl holl, hôgen gan̄d ann téstou dilennet a-raok gan̄d Doué ; gan-é-omp, ni péré hon euz debret hag évet gan̄t-han̄, goudé m’eo bét savet a varô da véô.\n42. Ha gourc’hémennet en deuz d’éomp prézégi d’ar bobl, ha tésténia pénaoz eo hén̄ a zô bét lékéat gan̄d Doué da varner d’ar ré véô ha d’ar re varô.\n43. Ann holl Broféded a rô tésténi d’ézhan̄, pénaoz ar ré holl a grédô enn-han̄, a zigémérô enn hé hanô ann distol eûz hô féc’héjou.\n44. Per a lavare c’hoaz ar geriou-zé, pa ziskennaz ar Spéred-San̄tel war ar ré holl a sélaoué ar gér.\n45. Hag ann dûd léal a oa bét trô-drouc’het, hag a oa deûed gan̄t Per, a oé souézet brâz, ô véza ma oa ivé skuḻet grâs ar Spered-San̄tel war ar Jen̄tiled.\n46. Râg hô c’hlevoud a réan̄t ô lavaroud ann iézou, hag ô veûli Doué.\n47. Neûzé Per a lavaraz : Ha dén a hell dinac’ha dour, évit mirout na vé badézet ar ré hô deûz digéméret ar Spéret-San̄tel ével-d-omp-ni ?\n48. Hag é c’hourc’hémennaz hô badézi é hanô ann Aotrou Jézuz-Krist. Neûzé é pédchon̄t anézhan̄ da choum gan̄t-hô eunn dervez-bénnâg.\n1. Ann Ébestel, hag ar vreûdeûr a ioa é Judéa, a glevaz pénaoz ar Jen̄tiled hô-unan hô doa digéméret gér Doué.\n2. Hôgen pa oé piñet Per é Jéruzalem, ar ré a oa bét trô-drouc’het a strivé out-han̄,\n3. O lavarout : Pérâg oud-dé éat da gavout tûd ha n’in̄t két trô-drouc’het, ha pérâg éc’h eûz-dé debret gan̄t-hô ?\n4. Hôgen Per a zéraouaz danévella ann traou enn ho reiz, ô lavarout :\n5. Édounn ô pidi é kéar Joppé, hag enn eunn estlam a spéred em eûz bét eur wélédigez é péhini em eûz gwélet eul léstr ô tiskenni ével eunn dousier vrâs a-ispiḻ dré ar pevar c’horn eûz ann én̄v, hag a zeué bétég enn-oun.\n6. Hag ô véza sellet piz out-han̄, em eûz gwélet anévaled pevar-zroadek eûz ann douar, ha loéned gouez, ha loéned stléch, ha laboused eûz ann én̄v.\n7. Hag em eûz klevet eur vouéz a lavaré d’in : Saô, Per, laz, ha debr.\n8. Hôgen mé a lavaraz : Doué ra virô, Aotrou ; râk biskoaz nétrâ a louz nag a zic’hlan n’eo éad em génou.\n9. Hag ar vouéz a gomzaz eunn eil gwéach eûz ann én̄v, hag a lavaraz : Na lavar két é vé louz ar péz a zô glanet gan̄d Doué.\n10. Kémen̄t-sé a c’hoarvézaz a-héd teir gwéach : ha pép trâ a oé tennet adarré enn én̄v.\n11. Ha chétu tri dén péré a oa bét kaset eûz a Zésaréa étrézég enn-oun a zeûaz enn tî.\n12. Hôgen ar Spéred a lavaraz d’in mon̄t gan̄t-hô héb arvar. Ar c’houéach breûr-man̄ a zeûaz ivé gan-én̄, hag éz éjomb da dî ann dén.\n13. Hag hén̄ a zanévellaz pénaoz\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/525&oldid=155151 »\nKemmoù diwezhañ degaset d'ar bajenn-mañ d'an 13 Kzu 2019, da 16:04.


Pajenn:Perrot - Bue ar Zent.djvu/27 - Wikimammenn\nPajenn:Perrot - Bue ar Zent.djvu/27\na eskopti d’eze, ’n eur grennan diwar ar re-all tro-war-dro. Evelse e oe krouet seiz eskopti Breiz, ha Breiz distaget a-grenn diouz Bro-C’hall, evit treo ar relijion kouls hag evit an treo-all.\nNebeut goude, (848), holl bennou-bras ar vro a ’n em vodas en Dol, hag eno, dirak e bobl, Nominoë a oe kurunet roue war Vreiz a-bez. An de-ze, hep mar ebet, kalon Konvoion a dridas gant al levenez, rak den, muioc’h evitan, n’en devoa roët dorn da Nominoë da zigabestran ar vro.\nNominoë a varvas tri bla goude-ze. War e varo, e c’houlennas bezan sebeliet en Redon (851).\nKonvoion a veskas e relegou gant e re, ugent vla bennak goude. Ar maro n’hallas ket lakat disparti etreze, ken unanet ’vel m’oant bet en o bue.\nKarante ar Vro\nKerkent, ha ma tigor hon daoulagad da sklerijen ar bed-man, e welomp, a bep tu d’imp, treo hag a garomp. An treo-ze eo ar Vro.\nAr Vro eo an tiig-ze ’ch omp ganet ennan ; an tad, ar vamm, ar vignoned hon deus kavet endro d’hon c’havel. Ar Vro eo al lec’hiou dudius-ze o deus gwelet c’hoariou hon bugaleach. Ar Vro eo ar yez-ze hon deus desket war varlen hon mamm. Ar vro eo an iliz a blij d’imp mont da bedi ha da zaoulinan enni ; ar véred a guz, en he douar santel, relegou ar re a garemp ; an douarou dru glebiet gant c’houezen ar re goz. Ar Vro eo ar madou a bep seurt, madou korf, madou spered, madou ene, madou diniver dastumet a nebeudou ha tamm dre damm, ha deut d’imp a rumm da rumm. Ar Vro eo kement-se.\nMervel o tifenn gwiriou Doue, evel ar verzerien, eo kaeran maro a oufed da c’hortoz. Mervel o tifenn gwiriou ar Vro eo kaeran hini a zo goude. Bezan galvet da vont da zoudard, evit ma kresko, dre ar peuc’h, madou ar Vro, en zell eus ar re a deuio war hon lerc’h, a zo eun enor ; n’eus nemet an enor da vezan galvet da vont da veleg hag a vefe brasoc’h evitan. Karomp hon Bro-Vreiz a zo ôzet ken kaer evidomp gant Doue hag hon zent koz.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/27&oldid=140523 »


Pajenn:Ar Prat Rimadellou brezonek, 1911.djvu/158 - Wikimammenn\nPajenn:Ar Prat Rimadellou brezonek, 1911.djvu/158\nC’hoant en doa da wiska ar vugale gez a grene gant ar riou, rak eur goanv kalet a yoa.\nAr person madelezus a lavaras d’ezo tostaat ouz an tan, hag a reas digas d’ezo bara hag eun tamm kig bennak. An daou gosa a zebras gant plijadur ; an trede avat a jome da zellet ouz e lod, laouen evel ar re-all, mes ne zebre begad.\n« Petra ! eme an aotrou Person, ne zebres ket, va faotr ? »\n« — Nan, Ao. Person, gwelloc’h e kavan kas an dra-ze d’am mamm a zo klanv. »\nDebr atao, diodig, kaset e vezo d’ezi kehaent he devezo ezom. »\n— « Nan, ne zebrin ket, me gaso an dra-ma d’am mam zo klanv.» Hag e teue an daelou e daoulagad ar bugel pa lavare ar c’homzou-ze.\n— « Bez dinec’h, va faotrig mat, da vamm ne vanko netra d’ezi, a lavaras an Ao. Person ; hogen, kred ac’hanon, debr, rak naon e tlees kaout. »\n— « Ya, naon am eus, mes mammig eo a zo klanv. »\n— « Ac’hanta ! debr ’ta neuze ?… Sell, setu aze bara ha kig, n’eus forz pegement, da gas d’ezi ; mes me fell d’in e tebrfes. »\n— « Mat, neuze, Ao. Person, me a zebro va bara er seac’h, hag a gaso ar c’hig d’am mamm. »\nVIII. — Bara roet d’ar vugale\nEun aotrou pinvidik bras a c’halvas d’e di, epad eur gernez, eun ugent paotr bennak eus an tiez paoura, hag e lavaras d’ezo : « Eur bara a zo er baner ze evit pep hini ac’hanoc’h. Deuit bemdez da gerc’hat unan henvel keit ha ma plijo da Zoue kastiza ac’hanomp dre ar walen-ma. »\nAr baotred a oe mall ganto sailha war ar bara. Pep hini a gemeras an tamm a gave d’ezan oa ar brasa, hag i ac’hano, hep tenna o zok na lavaret « Bennoz Doue » d’o madoberour.\nUnan hepken, Fanchig ar Munud, guisket paour, kempen evelato, a yoa chomet sioulik a gostez. Po doe ar re-all great o dibab ez eas da gemeret e vara. An hini bihanna oa, sklear eo. Goude ze e saludas an den karantezus, e pokas gant doujans d’e zourn, hag ac’hano war-eün d’ar gear.\nAn holl vugale a zistroas adarre antronoz, hag a yeas d’ezi gant kement a diz. Ar c’hez bihan Fanchig na jomas gantan nemet eur bara an hanter bihannoc’h eget hini ar re-all.\nEn em gavet er gear, ar paotr a roas ar bara d’e vamm, hag\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/158&oldid=161394 »


Prodotiscus regulus, luc'hskeudennet\ne KwaZulu-Natal (Suafrika).\nIndicatoridae a zo ur c'herentiad e rummatadur an evned. Heñcherien(Daveoù a vank) pe Heñcherien-mel(Daveoù a vank) a vez graet eus an evned-se dre m'o deus ar brud da gas loened 'zo, evel ar ratel da skouer, war-du tolpadoù gwenan war-bouez o c'han.\nTermenet e voe e 1837 gant an evnoniour saoz William Swainson (1789-1855).\nDiouzh Doare 6.2 an IOC World Bird List ez a pevar genad d'ober ar c'herentiad :\nGenadoù (renket diouzh an urzh filogenetek)[kemmañ | kemmañ ar vammenn]\nProdotiscus - Sundevall, 1850 (3 spesad),\nMelignomon - Reichenow, 1898 (2 spesad),\nIndicator - Stephens, 1815 (11 spesad),\nMelichneutes - Reichenow, 1910 (1 spesad).\nSeitek (17) spesad en holl ; n'eus spesad ebet aet da get (†) en o zouez. N'eus nemet an daou spesad Indicator archipelagicus hag Indicator xanthonotus na vevont ket en Afrika dre m'o c'haver en Azia ar gevred.\nPemp isspesad warn-ugent (25) bev c'hoazh hiziv an deiz.\n↑ (en) Picidae: Woodpeckers Swainson, 1837.\n↑ (en) Roadennoù IOC World Bird List diwar-benn Piciformes/Indicatoridae (lennet e-barzh d'ar 6 a viz Mezheven 2016).\nAdtapet diwar « https://br.wikipedia.org/w/index.php?title=Indicatoridae&oldid=1951520 »


Journal de Renaud Camus, lundi 27 mars 2017\ncréée le mercredi 29 mars 2017, 12 h 16\nmodifiée le mercredi 29 mars 2017, 12 h 24Plieux, lundi 27 mars 2017, une heure du matin. Terrides, à Labourgade, près de Larrazet, et fief surtout des vicomtes de Terrides, qui furent aux ~~~~~~~~~~ ~~~ ~~~~~~~~~ ~~~~~~~~ ~~~~~~~~~~~~ ~~~~~ ~~ ~~~ ~~~~~~~ ~~~ ~~~~~~~~, ~~ ~~~~~~, ~~~~~ à fait sur ~~~ ~~~~~, ~~~ ~~~~~~~~ ~~~~~~~~~~, ~~~~ ~~~ ~~~~~~~~~. ~~~~~ ~~~~~~ ~~~~ ~~~~~-~~~, ~~’~~~~~~~~~, ~~~~ ~~~~~~~~~~ ~~~~~ ~~~~~~~~~~~, ~~~~~~~~ ~~ ~~~ ~~~~~~~ ~~~~~, ~~~~~~ ~~~’~~~ ~~~~~ ~~~ ~~~~~, face à la ~~~~~~ ~~~~ ~~~~~ ~~~ ~~~~~~~~~~~~~ ~~ Labourgade.\nDurant ~~~ ~~~~~~~~~ ~~~~~~~ ~~~ XIXe ~~~~~~~, ~~~ ~~~ ~~~ ~~~~~ ~~~~~~’~~ ~~~~~~~ ~~~~~~~, ~~~ ~~~~~~~~ ~~~~ ~~~ ~~~~~~~~~~ ~~~ ~~~ famille Magre, riches ~~~~~~~~~~ ~~~ ~~~~~~~~~. ~~’~~~~ ~~~~~~~~~~~~~ ~~~~ ~~~~ ~~~~~~~~~~~~ ~~~~ ~~~~, ~~~~~~ ~~~~~ ~~~ ~~~~~, ~~~~~~~~, ~~~~~ ~~~~ ~~~ ~~~~~ ~~~~~ ~~~ ~~~~~~ ~~~~~~~~~~~~~ ~~~~ ~~~ ~~~~~~~~~~ (~~~ reste est plus ~~~ ~~~~~~ ~~~ ~~~~~~), ~~ ~~~~ ~~~~~~~~ ~~~ ~~~~ ~~~~~~~~~ “~~~~~~~~~~~~~”. ~~~ ~~~~~~~ ~~~~~~ ~~~~~~ ~~~~, ~~~ ~~~~~, ~~~~ ~~~~~~, ~~~~~~~-~~~~~~-~~~~~~~~~~-~~~~~~~, ~~~~~ Jane, ~~~~ ~~~~~~~ ~~’~~~~~~~~~~~~ ~~~~~~~ Dieulafoy, et devint ~~~ (~~~~~~~~) ~~~~~~~~ “~~~~ ~~~~~~~~~~”, ~~~~~~~~~~~~ ~~~~~-~~~~~, ~~~~~~~~~~~~~, ~~~~~~~~~, ~~~~~~~ ~~~ La ~~~~~~, ~~~ ~~~~~~~~ ~~~ ~~~ Susiane, d’À ~~~~~, ~~~~~~~~ ~~~~ fouilles, ~~~ ~~~ Parysatis, ~~~~~~ devenu un drame ~~~~~~~~ ~~~~~ ~~~~~~~ ~~~~~~-~~~~~~ ~~~~~~~~ ~~~ ~~~~~~~~, ~~~ ~~~~ ~~~~ ~~~~~ ~~~~ ~~~~~~~ ~~~ ~~~~~~~~ ~~~ ~~~ ~~~~~ ~~~~~ — ~~~ ~~’~~~ ~~~~~~~ ~~~~~ ~~~~~~ ~~~~ ~~~ jolies vocalises de ~~’~~~~~ ~~~, “~~~ ~~~~~~~~~~ ~~~ ~~~ rose”.\nMme ~~~~~~~~~~ ~~~~ ~~~~~~~~~~~ ~~~~~ ~~~ ~~~~~~~~ ~~~~~ ~~~~ ~~~~~~~ ~~~~~~ ~~~~ ~~~~~~~~~ ~~~ ~~~ Recherche (~~~ ~~~~~~~~~ ~~~~ ~~~~~~~~ ~~~~~~ choisi, il me ~~~~~~~), ~~~~~~~~~ ~~ ~~~ ~~~~~~~~ Bloch :\n« — ~~’~~~~~~~~~ ~~’~~~~~~~~~ ~~~~ ~~~ ~~~~~~ ~~~ ~~~~~~~~~ ~~~ ~~~~~~ ~~’~~~~~~~ ~~~~~~~~”, ~~~~~~~~ ~~’~~~~~~ ~~ ~~~~~~~~~ ~~~ ~~~~ ~~~~~~, ~~~~~~~~~~~ ~~~~~~~~~~~ et doux dont ~~~ ~~~~ ~~~ ~~~~~~~~ ~~~~ ~~~~~-~~~~~ ~~ ~~~~ ~~~~~ ~~~~~~~~ ~~~~ ~~~~~ ~~~ ~~~~~~~~~~~ ~~~ ~~~~ ~~~~~~-~~~~~, ~~~~~ ~~~~ ~~~~~ ~~~~~~~~~~~~~~~ ~~~ ~~~~~~~~~ ~~~~~ ~~~ ~~~~~~~ ~~~~ semblait rapporté du ~~~~~~~ ~~~ ~~~~~~~ ~~~ ~~~~~~~~~~~~ ~~~~ ~~~~ ~~~~~~~~~~, ~~~ ~~~~~~~ ~~~~ ~~~~~~~~ ~~~~~~~~ ~~~~~~~~~ ~~~ ~~~~~~~ ~~~ ~~~~~~~~~~~~~ ~~~~~~~~~ ~~ ~~~~~~ ~~~~~~~ ~~~ ~~~~~, ~~~ ~~~~~~~ ~~~ Nissim n’avait fait ~~~~~~~ ~~~-~~~~~~~ ~~’~~~~~ ~~~~ ~~~~~~ ~~~ ~~~~~~~~ ~~~~~~~~ ~~~~~~~~~~~~~ ~~~ ~~~~~~~~~~ ».\nIl ~~ ~~ ~~~~~ ~~~ ~~~~ ~~~~~, ~~~~~ ~~’~~~~~~~~ ~~~ ~~~~~ ~~~~~~~~ ~~~ ~~~ ~~~~~~~~, ~~~~~ elle ne dit ~~~~~ ~~~ ~~~~ ~~~~~~~~~~ ~~~~~~ ~~~’~~~~ ~~~~~~, ~~ ~~~ ~~~~~ ~~~~~, ~~~~~~~~~ ~~~~ ~~~~~ ~~~~~~~~~ ~~~ ~~’~~~~~-~~~~~ ~~~ ~~~~~~~~ ~~~~~~~ : ~~~~~ ~~~~ ~~’~~~~~~~~~~~ ~~~~ ~~~~~ ~~’~~~~~~~~~~~~ ~~~~~ connue pour être ~~~~~~~~~~ ~~~ ~~~~~~~~, ~~~~~, ~~~~~ ~~~~~~~~~~~~~~~~~~, ~~~’~~~ ~~~~ ~~~~~~~~ ~~~~~~ ~~~~~ ~~~~~ ~~~~~~~~, ~~~ ~~~~~~~~~~, ~~~~~ ~~’~~~~~~~~~~~ ~~~~~ ~~~~~ — ~~~~~ ~~~~~~~ ~~~’~~~ ~~’~~~~ ~~~~ ~~~ ~~~~ ~~~~~ était.\nLa guerre de ~~~~~ ~~~~~~ ~~~~~~~ ~~~~~~~~~ ~~~~~~~~~ ~~ ~~~~~~ ~~~~~~ ~~~ ~~~~~~~~ ~~~ ~~~~~ ~~~~~~ ~~~ ~~~ ~~~~~~~ ~~~~~~~~~~, ~~~ ~~~ ~~~~. ~~~~~~~~~~, ~~~~ ~~~~~~~~~, ~~~ ~~~~~~ ~~~~~~~~~~~ ~~~~~ aller résister à ~~’~~~~~~~~~. ~~~~~, ~~~~~~ ~~~~~~~~ ~~~~~ ~~~~~~~~~~, ~~~~~~~~~~~~, ~~’~~~~~~~~~~ ~~~~ ~~~~ ~~~~~~~~ ~~~ ~~~ ~~~~~~~~ ~~~ ~~~~. ~~~~~ ~~~ ~~~~~~~~ ~~~ ~~~~~~~~~~~ ~~~ ~~~ ~~~ ~~~~~~~ ~~~~ ~~’~~~~ semelle. Plus tard, ~~~~~~ ~~~ ~~’~~~~~ ~~~ ~~~ ~~~~~~~ ~~~~~~ ~~~~ ~~~~~~~ ~~~~ ~~~~~~~~, ~~~~~ ~~~~~~ ~~~~~~~~~, ~~~~~ ~~~~~~ ~~~~~~~~~~ ~~~~ ~~’~~~~~~ ~~~~~~~~~ ~~~~~~ ~~~~~~~~~~~ ~~~~~ ~~~~~~~~, ~~~~~ ~~~~ ~~~~~~, et lui assurait ~~~~ ~~~~~~~~~ ~~~~~ ~~~~~~~ ~~~~~~~~. ~~~~~ ~~~~~ ~~~~~ ~~~ ~~~ ~~~~~~~ ~~~~~. ~~~~~~ ~~~~~ ~~~~~~~~, ~~~~~ ~~~~~~~~ ~~~~~ ~~~~~ ~~~~ ~~~~~~~~~~~~~ ~~~ ~~’~~~~~~~. ~~’~~~~ ~~~~~ ~~~~~~~~~ ~~~ homme qu’elle reçut ~~~~~ ~~~~ ~~~~~~~~ ~~~ ~~~~~~~ ~~’~~~~~~~~ ~~~~ ~~~~~~ ~~~ ~~~~~~~~~~ ~~~~~~, ~~~ ~~~~~~~, ~~~ ~~~ ~~~~~~~~ ~~~~~. ~~~~ ~~~~~~~ ~~ ~~~~~~~~~, ~~~~~ ~~’~~~~~~~~~~~, ~~~~~~~~ ~~~~~~~~~~. ~~~~~ ~~~ France de la ~~~~~~ ~~~~~~~ ~~~~ ~~~~~~~~~~ ~~~~~~ ~~~~~ ~~~~~~~~ ~~~~~ ~~~~ ~~~~~~~~~~~~ ~~~~~~ ~~~~ ~~~~~ ~~~~ ~~~~~~~~ ~~~~~~~~~~~~~~, ~~~~~~~~~ ~~~~~~~~~, ~~~ ~~~~~~ ~~~ ~~~ ~~~~~, ~~~ ~~~~ ~~~~~~~. ~~ observer la photographie ~~~~ ~~~~~~~~~ ~~’~~~~~~~~ ~~~ ~~~~~~~~~~~ ~~~~~ ~~~ Larousse ~~~ XXe siècle, ~~~ ~~~ ~~~~~~~~~~ ~~~~~ ~~ ~~~~~ ~~~~~ ~~~ ~~~~~~. ~~~~~~ ~~~ ~~~~~~~~~~ ~~~ ~~~~~~~ ~~~~~~~~~ ~~~~~ jeune, mais également ~~~~~~~~~~. ~~~ ~~~~~~ ~~~~~~~ ~~~ ~~~~~~~~~~~, ~~~~~ ~~~ ~~~~ ~~~~~~~~ ~~~ ~~~~~~, ~~~~ ~~~~~~~~~ Sweet ~~~~ ~~~~~ Wife. ~~~~-~~~ ~~~~~~ ~~~~ ~~’~~~~~~~~~ ~~~~ ~~~~~ ? ~~~~~~ ~~~~~~~~~~ ~~~~ vaut bien sûr ~~~ ~~~~~~ ~~~~ ~~~~~~~ ~~~~~~~~~ ~~~~~~~~~ ~~~ ~~~~~ ~~~~ ~~~~~~~ transgenre.\nLes ~~~~~~~~~~, ~~~~~ ~~~~~ ~~~~~~~~~, ~~~~~~~~ ~~~~~ ~~~~~ ~~ ~~~~~~~~-~~~-~~~~, ~~~~ ~~ ~~~ ~~~~~~~~~ ~~’~~~~~~~~~~ ~~~~ ~~~~~ vocation. Est-il intervenu ~~ ~~~~~~~~~, ~~~~~~~~~~~~, ~~~ ~~~~~~~~~~~~~~ ~~~~~~ ~~’~~~~~~ ~~~ ~~~~~~~~, ~~~~~~~~~~ ~~~’~~~ ~~~~~~ ~~~ ~~~~~~~~~~ ? ~~~~~ ~~~ ~~~~~~~ ~~~~ ~~~~~~~~~~~~~~~~, ~~~~~ ~~~ ~~’~~~ ~~~~~~~ ~~~~~~~ ~~~~~~. ~~~ ~~~~~~~~ est donné en ~~~~~~~~~ ~~~~~~ ~~~ ~~~~ ~~~~~~-~~~~~~ ~~~~ ~~~~~~~~~~ ~~~~~~~~~ ~~~ ~~~~~~~~~~~~ ~~~ ~~~ ~~~~~~~, ~~ ~~~~~~ ~~~~~~~. ~~~ ~~~~~ ~~~~~~~ ~~~~ ~~’~~ ~~~~~~~~~~~ ~~~ ~~~~~ ~~~ ~~~ ville.\nDans les années récentes ~~~ ~~~~~~ ~~~ ~~~~~~, ~~~ ~~~~ ~~~~~ ~~~~~~~~~ ~~~ ~~~~~. ~~~~~~ ~~~~~~~~~~~ ~~ ~~~~~~~~~~, ~~~ ~~~ ~~~~~ ~~~~~~~ ~~~~~~. ~~’~~~~~~ ~~~~ ~~~~~~~~~~~~~ ~~~ ~~~~~~~~~~~ ~~~’~~~ ~~~~~ ~~~~~ sur Tripadvisor, les ~~~~~~~~~~, ~~~~~ ~~’~~~~~~~~~, ~~~~~~~~ ~~~~~ ~~~~ ~~~~~~~~~~~~~~. ~~~~ ~~~~~~~~~~~~ ~~~~~~~~ ~~~ ~~~~~~~ ~~~ ~~~~~~~~~~~~~~~~~~ ~~~ ~~~ ~~~~~~~. ~~’~~~~ ~~~~~~~~~ ~~~~ ~~~~~~~~~, ~~~~~~~~~~ ~~~~~~~ ~~ ~~~~~~, ~~~~~~~~ ~~’~~~ d’eux, paraît les ~~~~~~ ~~~~~~~~~ ~~~~~~~~. ~~~~~~~~’~~~~, ~~~~ ~~~~~~, ~~~~~ ~~~~ ~~~~~~, ~~~~~~~~~~. ~~~~~ ~~~~~~ ~~~ ~~~~~, ~~~ ~~~~~~~~~ ~~’~~~~~~~, ~~~ ~~~~~ ~~~~~~ ~~’~~~ ~~~~~~~ ~~~~~~ ~~~ ~~~~~~~~~~. ~~~ ~~’~~ avait pas d’indication ~~~ ~~~~~ ~~~~~ ~~~ « ~~~~~~~~~ ~~~ ~~~~~~ ~~~~~ ~~~~~~~~~~ ~~~~~ », ~~ ~~~~~~~~~ Pierre.\nLe ~~~~~~ ~~~~~ ~~~ ~~~~~~~ ~~~~~~~~~~, ~~~~~~~~, ~~~~~~ ~~~ ~~~~~~~~ ~~~~~~~~~~~ ~~~ ~~~~~ ~~~~~~~~ de son temps. ~~’~~~~ ~~~~ ~~~~ ~~~~~~~~~ ~~~ ~~~~~~ ~~~ ~~~ ~~~~~~-~~~~~, ~~~~~ ~~~ Recherche. ~~~~~~~ ~~~ ~~~~~~~ ~~~~ ~~~~~~~~~~~~ grandiose :\n« ~~ ~~~ ~~~~~~~, ~~~~ ~~~~~ ~~~ ~~~~~~~~~~, ~~~ ~~~~~ qu’il y avait ~~~ ~~~~~~ ~~~ ~~~ ~~~~~. ~~’~~~~~~ ~~~~~~~~~~ ~~~ ~~~~~~~~ ~~~~~~~~~~ ~~~~ ~~~~~~~ ~~’~~~~~~~~. ~~~~ ~~~~~ ~~~~~ ~~~ ~~~~~~~~~ ~~~~~ ~~~ ~~~~~~ ~~~~~~~, ~~~~~~ ~~’~~~~~~~ ~~~~ ~~~~~ ~~~~~~ jouer. On l’avait ~~~~~ ~~~~~~~~~ ~~~~ ~~~~~ ~~~~~~~~, ~~~~~ ~~~~~ ~~~~~~~~~~, ~~~ ~~~~~~~ ~~~ ~~~~~~~~. ~~~ ~~~~~~~~ ~~~~~~~~~~ ~~ ~~~ ~~~ ~~~~~~ ~~~~~ ~~~ ~~~~~~ ~~~~~~~~, ~~~ ~~~~~~~~~~~ ~~~~~~~~~~~~ ; ~~ ces rôles divers ~~~ ~~~ ~~~~~~~~, ~~~ ~~~ ~~~~~~~~~ ~~~ ~~~~~~ ~~~~~ ~~~~~~~ ~~~ ~~~~ ~~~~~~~~ ~~~~~~~~~ ~~~~ ~~~~~ ~~~~~~, ~~~ ~~~~~ ~~~~~~ ~~~~~~~~~ ~~~~ ~~~ ~~~~~~~~~~~, ~~~ ~~~~~~~~~~~~ ~~~ le père noble, ~~~ ~~~~ ~~~~~~ ~~~ ~~~~~~ ~~~~~~~~~~ ~~’~~~~~~~ ~~~ ~~~ ~~~~~. ~~~~ ~~~~ ~~~~~ ~~~~~~~~~~~ ~~~ ~~~~~~~~ ~~~~~ ~~~~~~~~~ ~~~ ~~~~~~~~~~ ~~’~~~~~~~, ~~~ ~~~~~~ ~~~ ~~~~~~~~~ ~~~~~~~ : ~~. Dieulafoy, on se ~~~~~~~~ ~~~~~ ~~~~~~~~. ~~ ~~~ ~~~~~~~~ ~~~ ~~’~~~~~~~~~ ~~~~~~~~~~~ ~~~~~ ~~~ ~~~~~~~~ ~~~~~ ~~~ ~~~~~~~~~~ ~~’~~~~ ~~~~~~~ ~~~~~~~~~~. ~~~ ~~~~~~~ ~~~ ~~~~-~~~~~ ~~~~~ ~~~~~ ~~~~~~ ~~~~~~~ ~~~~ la convenance à ~~~~ ~~~~~~~~~~~~~~ ~~~~~~~~~~~~~. ~~~~~ ~~~ ~~~~~~ ~~~~~~~~~~ ~~~~~~, ~~~ ~~~~~~~~~~~ ~~~~~~~~, ~~~~~~~ ~~~~~ ~~~~~~~~~~~~, ~~~ ~~~~~~~~ ~~~~ ~~~~ ~~~~~~ ~~~~~~~~~~~~ ~~~’~~~ ~~~~ ~~~ ~~~~~~~ ~~~~~~~ ~~~ ~~~ commettait pas non ~~~~~ ~~~ ~~~~~ ~~~~~~~ ~~~~~~~~~~~ ~~~ ~~~~~. ~~~~ ~~~~~~ ~~’~~~ ~~~~ ~~~ ~~~~~, ~~’~~~~~~ ~~~~ ~~~ ~~~~ ~~~ ~~~~ ~~~ ~~~~~~~~~~~ ~~~~ ~~~~~~ ~~~ ~~~~~~ ~~~~~~~~~. ~~~~~~ avoir regardé ma ~~~~~~’~~~~~ ~~~~~ ~~~ ~~~~~~~~~, ~~~ ~~~~~ ~~~ ~~~~~~ ~~~ ~~~~~~~~ ~~~~ ~~~~~~ ~~~~ ~~~~~~~~~~ ~~~ ~~~~~~~~ ~~~~~~~~~, ~~~ ~~~~ ~~ ~~~~~ ~~~~~~ ~~~~~~~~~ ~~~~~ ~~ ~~~~ ~~~~~, s’inclina respectueusement devant ~~~ ~~~~~, ~~ ~~~~ ~~~ ~~~~~~~ ~~~~ ~~~~ ~~~~~ ~~~ ~~~~~~~~~ ~~~~~ ~~~ ~~~~ ~~~~~ : « ~~~ ~~~~~~~~~~~ ~~~~~~~~~~ ». ~~~~~ ~~~~~ ~~~~~~-~~~ ~~~~~~ ~~~~~~~~~ ~~~ ~~~~~, ~~~ ~~~~~~~~ pas importuner, et ~~~~~~~ ~~~ ~~~ ~~~~~ ~~~~~~ ~~~~~~ ~~~ ~~~~~~, ~~~ ~~~~~~~~ ~~~~~~~~~~~ ~~~ ~~~~~~~ ~~~’~~~ ~~~~ ~~~~~~. ~~~ ~~’~~~~~~ ~~~~ ~~~ ~~’~~~~ ~~~ ~~~ ~~~~~, ~~~ ~~~~~-~~~~~~ ~~~~~ demandâmes un moment ~~~ ~~~~~ ~~~ ~~~~ ~~~~~~~ ~~~~~~ ~~~~~ ~~~ ~~~~~~ ~~~~ ~~~ ~~~ ~~~~~~~~~~ ~~’~~~ ~~~~~~~~~~~~~~~~~ ~~ ~~~ ~~~~~~ ~~~~~~~~~~~~, ~~~~~ ~~~~~ ~~~~~ ~~~~~~~ ~~~~~ ~~~ ~~~ ~~~~~~~~ plutôt accrue de ~~~~~~ ~~~~~~~~~~~ ~~ ~~~ ~~~~~~~ ~~~~~~~~~~ ~~ ~~~~~~~ ~~~ ~~~~~, ~~ ~~~ ~~~~~~ ~~~~~ ~~~~~~~ ~~’~~~~ ~~~~~~ ~~~~~~~~~~~~~~. ~~~ ~~~~~~~~ ~~~ ~~~ ~~~~~~~~~ ~~~~~~~~~~~ ~~~~, ~~~ ~~~~~ visites l’attendaient encore, ~~~ ~~~ ~~~~~~~~ ~~~~ ~~~~~~ ~~’~~~~ ~~~~~~~. ~~~~ ~~~ ~~~~~~ ~~~ ~~~~~, ~~’~~~~~~~~~~~~~ ~~~ ~~~ ~~~~~~ ~~~~~~. ~~~~ ~~~~~~ ~~~~~~~~ ~~’~~~~ ~~~~~. ~~’~~~~~~~ ~~~~~~~~~, ~~’~~~~~~~ ~~~~~~~~~~~~ ~~~~ pu l’égaler, le ~~~~~~~~~ ~~~~~-~~~~~. ~~~~~ ~~’“~~~~~~~” ~~~ ~~~~ ~~~~~~~, ~~~~ ~~~~~ ~~~~~~~~~~, ~~~ ~~~~~~ ~~~~~~~~~~ ~~~ ~~~~~~~~~~ ~~~~~~~~~~, ~~’~~~~~~~ ~~~~~, ~~~~~~ ~~~ ~~~~~~~~~~~~ ~~~~ ~~~~~~ ~~~ ~~~ ~~~~~~. »\nvoir l’entrée du lundi 27 mars 2017 et son image dans Le Jour ni l’Heure


plenk - Wikeriadur\nDiwar an anv-kadarn plankenn gant ur pebeiladur vogalennek hag a c'heller tostaat ouzh hini a/e.\nFurm lies an anv-kadarn plankenn.\nEn darn a veze c'hoazh implijet da di-annez e oa kuzhet ar mogerioù, damstanket ar prenester gant iliav ha plant gouez, hag ar gwerennoù torret a oa bet tachet tammoù plenk ha paper en o lec'h. — (Roparz Hemon, Mari Vorgan, Al Liamm, eil emb. 1975, p. 82.)\nDin-me zoken e rae poan soñjal e vefe diframmet plenk ha treustoù diouzh an izba. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 52.)\ngalleg : planches (fr)\nAdtapet diwar « https://br.wiktionary.org/w/index.php?title=plenk&oldid=299743 »\nKemmoù diwezhañ degaset d'ar bajenn-mañ d'an 17 Mez 2020, da 19:48.


Degemer al lec’hienn > Ar strolladoù > Strollad La Obra > Nena ha Polo foeterlukined\nNena ha Polo zo daou furlukin, hag int mignoned vras, leun a startijenn ganto, hag a vez o vevañ asambles. Pezh a blij dezho ? Ar sirk ! Pleustriñ a reont bemdez evit c’hoari o abadenn dirak an dud. Met un deiz : tri mil boulc’hurun ! Ne gavont ket mui o zrede bolotennig jañgliñ ! Hep bolotennig, abadenn ebet ! Ata…met roudoù iskis zo war al leur. Marteze a-walc’h ne oa ket bet kollet ar volotennig diganto met laeret ! Ha setu an daou furlukin-mañ o foetañ bed evit adkavout al laer. Ur bed iskis a-walc’h ma ‘z eus unan : ur vro lec’h ma riboul an dud betek re, hag un all trubuilhet gant ar brezel. Penaos chom kalonek ha mont betek penn an avañtur ? Hep ho sikour, ne deuint ket a-benn da vont betek Liorzh Anden, lec’h ma vo diskoulmet ar sapre istor-mañ…\nKrouet eo bet an abadenn-mañ a-fetepañs evit ar vugale, gant Tifenn Linéatte hag Erwan Hemeury, daou ezel eus strollad La Obra. C’hoant o doa da ziskouez dezho e c’heller implijout ar brezhoneg evit farsal pe bezañ fromet, ha diskouez dezho ivez e ra an dud deuet ganti, evit kaozeal deus a-bep seurt traoù. E-pad 35 munutenn e vez dipleget dezho darvoudoù ar bed a-vremañ, gant fent ha kizidigezh war un dro. Kanet ‘vez gant ar vugale, ha kinniget ‘vez dezho un abadennig troioù-ouesk. A-drugarez d’ur c’hiñkladur-leurenn aes da vont war an hent gantañ, an aktourien a c’hell dont betek ho skol, ho ti-kêr, ho ti-feurm ha me ‘oar, evit hen diskouez deoc’h !\nReportaj France 3 Iroise eus miz Even 2015\nGWIPAVAZ Plasenn Vreizh\nLOKOURNAN Sal liesimplij Plasenn Vreizh\nBREST Plasenn Vreizh\nLANDERNE Sal ar Family Plasenn Vreizh\nSKAER Sal ar sevenadur Straed Louis Pasteur Plasenn Vreizh\nKARAEZ Tachenn Glenmor Korn ar Vugale Plasenn Vreizh\nDOUARNENEZ Ti an Dud - MJC 11 bali Camille Réaud Plasenn Vreizh


Pajenn:Morvan - Buez ar Zent, 1894.djvu/462 - Wikimammenn\nPajenn:Morvan - Buez ar Zent, 1894.djvu/462\neunn den iaouank ho c’hasaz enn tu all gant he vag, ha p’o devoue treuzet ar ster, ne veljont mui na bag, na den iaouank ebed. Goudeze e kemerjont ar c’henta hent a gavchont. Mes Ismerii a ioa dija skuiz ; rak diou nosvez a ioa n’e devoa kousket banne. Chom a rejont eta eharz eur vezenn da ober eunn ehan hag eur voredenn.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/462&oldid=137673 »


Stagaden - Wikimammenn\nMoulerez Sant-Gwillerm, 1910 (p. 197-199)\n◄ D’ar gêr ha buhan, dre Dover, Calais ha Pariz Stagaden — Keleier digoueet epad ma ver bet o voulan « Ma Beaj Londrez » Jezus, ma Doue ►\ndigoueet epad ma ver bet o voulan « Ma Beaj Londrez »\nMARO EO AR ROUE EDOUARD VII\nEdouard VII, roue Bro-Zôz, hon deus komzet anean ouspenn eur wej gant meulodi, a zo deut da vervel goude berr glenved ar 6et a viz mê 1910.\nEur c’hanvo grevus evit ar Zôzon, karet ma oa ar Roue gant e oll sujidi. Grevus dreist-oll evit Bretoned Bro-Gymri hag Iverzon, dre ma roe dorn d’ê da vagan o spered-bro.\nEur gwall goll ive evit ar gatoliked, a gave bepret ennan eur volante tuet mat, c’hoant ganti da vean just ha zoken hegarat en o c’henver. Gwelet hon deus an nevoa, de e zakridigez, laret e-kuz ha ’n eur valbouzat, ar c’homzo eus an « diskleriadur » a zo anoazus evit ar gatoliked. Goût ouzomp ive pegen dereat e tigemerer en e rouantelez, aboe pemp pe c’hwec'h vlâ so, ar venec’h hag al leanezed a ya di eus Frans, ha dreist-oll eus Breiz-Izel, da glask al liberte a nac’h oute o mamm-bro.\nDoue eta d’hen pardono !\nE vap Jorj V a zo bet êt en e blas.\nDoue d’hen miro !\nEur skouer vat roet adarre da galz a Fransizien, a fell d'ê, kousto da goustout, mougen ar relijion gatolik en o bro, war digare ne ra, eminti, nemet tenvalaat ha gwaskan ar sperejo, ha, dre-ze, nemet krennan al liberte da zonjal ar pez a gerer.\nAdtapet diwar « https://br.wikisource.org/w/index.php?title=Stagaden&oldid=109456 »\nKemmoù diwezhañ degaset d'ar bajenn-mañ d'an 3 Du 2017, da 13:25.


Penaos en em zizober diouzh ar bleizi-piz ? - Botanix – Ur gelaouenn diwar-benn ar plant\nAmprevaned – had Erythrina lysistemon\nPeilhit al legumaj a zo azv o had, kerkent ha dastumet. Gwelit hag-eñ ez eus had gwallet ha taolit anezho (gwell eo deviñ anezho).\nLakait an had e-barzh ur sac'h (plastik pe kotoñs) a vo miret er skornerez e-pad 48 eurvezh. Evel-se e torrit prantadoù diorren ar bleizi-piz. Goude bezañ tennet an had eus ar skornerez, lakait anezho da sec'hañ e-pad 2–3 devezh war ur follenn baper. Da c'houde, dalc'hit an had en ur sac'h plastik betek ma vint implijet. Had hag a zo miret evel-se ne c'hallont bezañ kontammet nemet gant had prenet digant ur stal.\nAliañ a reomp ac'hanoc'h da virout an had en ur pod gwer goloet. Ret eo d'an had bezañ peursec'h, a-hend-all e teuint da louedañ. En doare-se ne c'hallint ket bezañ kontammet gant ar bleizi-piz.\nStourm ouzh ar bleizi-piz a c'haller ober o tibab an had mat ivez: spesadoù 'zo ne blijont ket dezho tamm ebet.\n««« Pennad kent: NOVODOR FC evit stourm a-enep an dorifored Pennad war-lerc'h: Welwitschia mirabilis – gounit ur fosil bev »»»


Unan eus pobloù german ar reter e oa ar Vurgonded. Soñjal a reer e oant divroet eus douar-bras Skandinavia da enez Bornholm, er Mor Baltel, un enezenn a zeu hec’h anv eus an norseg Burgundarholmr (Enez ar Vurgonded) ; alese ez ejont goude da zouar-bras Europa.\nAr menegoù kentañ eus ar Vurgonded gant ar Romaned a laka anezho da vezañ unan eus meuriadoù german ar reter. Diwar an enklaskoù henoniezh zo bet graet en enez Bornholm e soñj d’an istorourien e oant aet kuit eus Bornholm war-dro ar bloavezh 300 goude J.K.\nEr bloavezh 369 e voent galvet gant an Impalaer Valentinianus I da vont d’e sikour en e vrezel a-enep ur bobl c’herman all, an Alemanned. D’ar c’houlz-se e oa ar Vurgonded o vevañ e traoñienn ar stêr Wisła moarvat.\nE deroù ar Vvet kantved, pa oa bet tennet soudarded eus harzoù an Impalaeriezh roman evit mont da vrezeliañ a-enep ar Wizigoted, e voe treuzet ar stêr Roen gant tud eus meur a bobl c’herman, Alaned, Vandaled, ha Burgonded. En em staliañ a reas ar Vurgonded, da vat, e traoñienn ar Roen, ha sevel eno ur rouantelezh a oa he c’hêr-benn e Worms. Eno o do da amezeien an Alemanned er c’hreisteiz, ar Franked en hanternoz hag an Huned er reter. Implijet e voe ar Vurgonded gant ar galloud roman evit difenn harzoù an Impalaeriezh ha stourm ouzh pobloù german all.\nAdalek ar mare-se en em droas pennoù bras ar Vurgonded davet ar gristeniezh katolik, hogen ar bobl a viras he c’hredennoù, paganiezh ha kristeniezh Arius mesket. E 436-437 e rejont o mad eus diskar an Impalaeriezh roman evit sevel a-enep ar Romaned. Dindan ren o roue Gundahar pe Gundicar e voe aloubet douaroù nevez ganto war ribl kleiz ar Roen, e Gallia Belgica, a voe lezet ganto gant ar Romaned goude-se. Daoust ma veze sellet outo c’hoazh evel ur bobl gevredet (foederati), e voe torret an emglev etrezo hag ar Romaned p’en em savas ar Vurgonded, gant Gundahar en o fenn, ouzh an Impalaeriezh. Gant Aetius, penn milourel ar Romaned, e voe galvet an Huned da zont war sikour an Impalaeriezh. Faezhet e voe ar Vurgonded en ur brezel ma vije bet lazhet 20 000 anezho hag en o zouez ar roue Gundahar, Gunther an Nibelungenlied. Spontet e voe ar Vurgonded ha sujañ a reas lod anezho da roue an Huned, Attila, evit mont da vevañ a-gevret ganto e Pannonia. Ar re all a voe kendeuzet en arme ar Romaned ha lezent e voent d’en em staliañ e Savoia (anvet Sapaudia d’ar mare-hont ha brasoc’h eget Savoia bremañ).\nEno e savjont ur rouantelezh anvet Burgondia, adalek 443, en-dro d’o c’hêr-benn Geneva. Klask a rejont brasaat o rouantelezh, war-zu ar c’hreisteiz ha war-zu ar c’hornôg. Skoazell a zegasjont d’an Impalaeriezh roman, a-gevret gant pobloù german all evel ar Wizigoted, en he stourm a-enep Huned Attila. Brezeliañ a rejont a-enep ar Franked e deroù ar VIvet kantved. E 534 e voe aloubet o bro ganto ha staget ouzh rouantelezh frank ar Veroveed. An eñvor eus rouantelezh ar Vurgonded a chomas bev e-pad pell avat, hag un emskiant kreñv a roio d’o diskennidi, a-hed meur a gantved, pa oa enebiezh etre rouaned Bro-C’hall ha duged Bourgogn.\nBourgogn bremañ a zalc’h anv ar rouantelezh-hont, daoust m’eo disheñvel o bevennoù.\nBurgondeg (yezh c'hermanek)\nRouantelezh Kentañ ar Vurgonded\nasturianu: Pueblu burgundiu\nespañol: Pueblo burgundio\nGaelg: Burgoonish (Germaanagh)\nBahasa Indonesia: Burgundian\nBasa Jawa: Burgundian\nnorsk nynorsk: Burgundarar\nsrpskohrvatski / српскохрватски: Burgundi\nсрпски / srpski: Бургунди\nTiếng Việt: Người Burgundi


DegemerStalLevrioùBihan-BihanMe an hini eo\nHome / Levrioù / Levrioù 0-5 bloaz / Me an hini eo\nDistrujet an holl vleunioù el liorzh, dour e pep lec’h er sal-dour, torret al lestr, tresadennoù ouzh ar voger…\nISBN: 978-2-86824-282-2 Rummadoù : Bihan-Bihan, Levrioù 0-5 bloaz Product ID: 1078\nDistrujet an holl vleunioù el liorzh, dour e pep lec’h er sal-dour, torret al lestr, tresadennoù ouzh ar voger… Met piv eo an hini en deus graet an holl sotonioù-se ? Hag un euzhvil a vefe er gêr ?\nEus Bro-Italia e teu familh Cee Cee Mia, met ganet eo-hi e Bro-Veljik. Yaouank eo c’hoazh p’en em gav e Bro-C’hall hag eno he deus tro da vont da bourmen un tamm pep lec’h, er C’hreisteiz kement hag en Hanternoz. Diwezhatoc’h ez a da vevañ er Stadoù Unanet hag e timez e Bro-Dunizia… Ur gwir beajourez eo-hi ! Laouen e vefe bet o kaout meur a vuhez, a-benn lakaat holl hec’h hunvreoù da zont da benn, met unan he deus hepken ! Divizout a ra neuze bevañ diwar ar skrivañ. Didrouzig da gentañ, met o tiorren he dreist-galloudoù tamm ha tamm… A-benn ar fin eo-hi gouest da veajiñ dre ar bed hep kuitaat he burev ! Ha bep noz, pa vez kousket ar vugale fur (met pa ra van he bugale da gousket), e sav war kein ar gerioù hag e nij kuit davet broioù pell.\nUn dizagnour tudennoù hag ur skeudennaouer eo Jorfe. E Barcelona, Katalonia, emañ-eñ o vevañ. A bep seurt en deus bet tro d’ober e-kerzh ar 15 vloaz tremenet, eus ar bruderezh d’ar skeudennaouiñ levrioù evit ar vugale, pe c’hoazh ar bandennoù-treset hag an empentiñ gwiskamantoù. Un tamm pep lec’h e Bro-Spagn en deus labouret, met ivez er Rouantelezh Unanet, e Amerika an Norzh ha Su, e Europa, e Azia, evit ar studioioù ha merkoù gwellañ. Evit e gont e vez bremañ o labourat ha laouen e vez pa vez kinniget dezhañ raktresoù divoutin. Lec’hienn : www.jorfe.com\nRoit an ali kentañ war “Me an hini eo” Cancel reply


Ramallah (en arabeg رام الله Rām Allāh) zo ur gêr vras eus Palestina, e Sisjordnania, ur 15 km bennak er biz da Jeruzalem. E 2015 e oa 41 630 a dud o chom enni.\nEvel ar peurrest eus Sisjordania e oa Ramallah e-barzh Jordania adalek Brezel 1948 etre Israel hag an Arabed ha betek ar Brezel C'hwec'h Devezh, e 1967, pa voe aloubet gant soudarded israelat. E 1994 e voe lakaet kêr Ramallah e-barzh tiriad Aotrouniezh Vroadel Palestina, hervez Emglev Oslo, sinet e 1993. Emañ Ramallah e-barzh al lodenn anvet "Tiriad A" eus Aotrouniezh Vroadel Palestina, da lavaret eo el lodenn a zo dindan dalc'h Palestiniz da vat.\nBrudet eo ar "Mukata", a zo sez gouarnamant Aotrouniezh Vroadel Palestina, e Ramallah. Kêr-benn da c'hortoz eo Ramallah eta, pa embann Palestiniz e vo o c'hêr-benn e Reter Jeruzalem pa vo savet ur stad palestinat dieub.\nAdtapet diwar « https://br.wikipedia.org/w/index.php?title=Ramallah&oldid=1805373 »\nKemmoù diwezhañ degaset d'ar bajenn-mañ d'an 10 Gwe 2018, da 16:22.


Pajenn:Morvan - Kenteliou hag istoriou a skuer vad evit ar Vretoned, 1889.djvu/64 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/64\nAn eienennou all a viana an dour enho dre ma ienner anezho ; ama ne ket evelse a c’hoarvez ; seulvui a denner, seulvui a gaver da denna ; seulvui a chom da rei.\nE leac’h all pa en deus bet an den ar pez en doa c’hoant da gaout, e c’hell digouezout ma en deuz he voalc’h. Ama an ene n’e deus morse he goalc’h : seulvui e tebr, seulvui a naoun e deus ; seulvui ec’h ef, seulvui e deus sec’het. Dre ma cresk an dour e cresk ive ar sec’het, ha gouscoude an ene e deus he ïoul p’eo guir pe ger bras bennak ma ve he zec’het, e deus ato muioc’h a zour eget a zo red evit he zerri.\nEvel a velit, pe ve meneg euz a zaou denzor ker caer ha ker presiuz evel ma zeo calon Jesus ha consepsion didach ar Verc’hez, ar c’homzou a vang, hag an teod ne ra nemet balbouzat. Gouscoude an daou denzor-ze a zalc’h tost an eil d’egile, unan eo ar goulou deiz hag egile an heol.\nMis Mae eo mis Mari, ar goulou deiz, ar verelaouen ; Mis Even eo mis Jesus, an deiz braz, an heol.\nAr goulou deiz a gomans, an deiz a echu, a ro al leunder. Ar goulou-deiz a gas beteg al leac’h santel al leac’h ma ema ar guir sclerijen o c’hortoz an den.\nHa setu perak miz ar galon sacr a deu varlerc’h mis Mari.\nAn dud boas da zonjal a zevri en hor misteriou, a anavez pe gen talvoudeg eo an eienennou digor-ze.\nGouzout ha guelet a reont petra eo izomou an den.\nHogen izomou an den a zo cuzet aliez oc’h an den he unan. He zievezdet a guz outhan al louzou a dlefe da gemeret ; cuzet a ra outhan zoken he\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/64&oldid=161636 »\nKemmoù diwezhañ degaset d'ar bajenn-mañ d'an 7 Mae 2020, da 16:32.


Natur – Shots of Science Bzhg\nArchives de la catégorie : Natur\nNew River : trede stêr goshañ ar bed …\nEr menezioù Appalach (SUA) emañ. He oad : etre 260 ha 325 milion a vloavezhioù. Ur stêr nevez ma ‘z eus …\nPublié parShots Of Science 29 avril 2017 Publié dansDouaroniezh, Natur, SkeudennoùÉtiquettes : appalach, geologiezh, kozh, stêrLaisser un commentaire sur New River : trede stêr goshañ ar bed …\nAr gorventenn Matthew, gwelet eus an ISS\nFilmet eo bet ar gorventenn live 5 d’an 3 a viz Here 2016 gant al Lestr-Egor Etrevroadel (ISS)\nPublié parShots Of Science 25 avril 2017 Publié dansEgor, Liv an amzer, VideoÉtiquettes : avel, egor, ISS, korventennLaisser un commentaire sur Ar gorventenn Matthew, gwelet eus an ISS\nGlas eo ar voull-Douar, a dra sur !\nAr meurvor Habask a zo 166 milion a km². N’eus ket tu tremen hebiou pa seller ouzh an Douar eus an egor !\nPublié parShots Of Science 25 avril 2017 Publié dansEgor, Natur, SkeudennoùÉtiquettes : douar, egor, glas, habask, morLaisser un commentaire sur Glas eo ar voull-Douar, a dra sur !\nNa pegen brav eo eienenn dour domm « Black Pool » !\nE park Yellowstone emañ, er Stadoù-Uanet\nPublié parShots Of Science 22 avril 2017 Publié dansNatur, SkeudennoùÉtiquettes : black pool, dour domm, eienenn, yellowstoneLaisser un commentaire sur Na pegen brav eo eienenn dour domm « Black Pool » !\nGwez al Loar hadet er Stadoù-Unanet\nAr gwez-se a zo diwanet diwar 500 hadenn bet oc’h ober tro al Loar e 1971, gant Apollo 14\nPublié parShots Of Science 14 avril 2017 Publié dansEgor, Natur, SkeudennoùÉtiquettes : egor, gwez, loar, stadoù unanetLaisser un commentaire sur Gwez al Loar hadet er Stadoù-Unanet\nUr skeudenn Lichtenberg\nSeurt skeudennoù a vez savet gant ur stokad-tredan war pe e-barzh un danvez difuiñ.\nPublié parShots Of Science 14 avril 2017 Publié dansFizik, GIF, NaturÉtiquettes : diskarg-tredan, Lichtenberg, skeudenn, tredanLaisser un commentaire sur Ur skeudenn Lichtenberg\nUn tok-tousog dindan an dour ?\nPsathyrella aquatica a zo ar spesad fungi kentañ dizoloet a ziwan dindan an dour !\nPublié parShots Of Science 28 mars 2017 Publié dansNatur, SkeudennoùÉtiquettes : dour, psathyrella aquatica, tok-tousogLaisser un commentaire sur Un tok-tousog dindan an dour ?\nKirri-nij o tibradañ hep den ebet enno.\nC’hoarvezet eo e-pad ur barrad-avel, berr met kreñv, en deus lakaet ar c’harr-nij da zibradañ\nPublié parShots Of Science 19 mars 2017 Publié dansFizik, Natur, VideoÉtiquettes : barrad-avel, dibradañ, karr-nijLaisser un commentaire sur Kirri-nij o tibradañ hep den ebet enno.\nAr c’hoala en deus ur c’halc’h doubl !\nE familh ar c’hoala o deus ar pared ur c’halc’h doubl hag a parezed daou forzh, e-giz e darn vrasañ ar godeged. Evit ar spesadoù-se eo dispartiet ar c’halc’h diouzh ar c’hann troazh, ha servijout a ra d’ar gouennañ hepken.\nPublié parShots Of Science 14 mars 2017 Publié dansLoened, Natur, SkeudennoùÉtiquettes : godeged, gouennañ, kalc'h, koalaLaisser un commentaire sur Ar c’hoala en deus ur c’halc’h doubl !\nN’eo ket posubl dit mont betek ur ganevedenn\nAtav e vi etre an Heol hag ar ganevedenn. An Heol ha kreiz ar ganevedenn a zo a bep tu rik dit pa sellez outo. Ha pa zafes gant da skeud war-zu ar ganevedenn e chomi ‘tav etre an Heol hag hi. Pep hini a wel e ganevedenn, ha mont war-zu ar gouloù dispartiet a zo ober tro wenn !\nPublié parShots Of Science 2 mars 2017 Publié dansLiv an amzer, VideoÉtiquettes : gouloù, kanevedenn, optik, skeudLaisser un commentaire sur N’eo ket posubl dit mont betek ur ganevedenn\nUr mousc’hoarzh e-giz ur vananezenn !\nN’eus frouezhenn all ebet gant dopamin ken stank enni, koulz er plusk hag er c’hig ! Debrit 5 bananezenn bemdez !\nPublié parShots Of Science 19 février 2017 Publié dansNatur, SkeudennoùÉtiquettes : bananez, dopamin, frouezh, laouenLaisser un commentaire sur Ur mousc’hoarzh e-giz ur vananezenn !


Buhez ar Sent/1894/Irenee - Wikimammenn\nBuhez ar Sent/1894/Irenee\n◄ Iann ha Paol Irenee Leon II ►\nar seizved var ’nn ugent a viz even\nIrenee a ioa ganet e kichen kear Smirn enn Azii, hag a oue lakeat er skol gant sant Polikarp, eskop ar gear-ze. Petra bennag m’oa c’hoaz iaouankik d’ann ampoent, he zaoulagad a veze ato o para var he vestr, ha ne golle ket eur ger euz ar pez a lavare. « — He zelaou a reann, emezhan, pisa ma c’hellenn, ha kement a rea hag a lavare a skrivenn, nann var baper, mes e goeled va c’haloun. Chomet int eno abaoue ker sklear ha biskoaz, ha Doue a ra d’inn ar c’hras da zonjal ennho aliez. »\nEnn eur skol ker mad, Irenee a deuaz heb dale da veza habil var ar skianchou sakr. Mes ne oa ket aoualc’h d’ezhan beza desket gant sant Polikarp ar pez en doa klevet ar zant-ma gant ann abostol sant Iann ; c’hoant en devoue c’hoaz da c’houzout petra o doa lavaret ann ebestel all d’ar re a ioa bet diskibien d’ezho. Lakeat en devoa enn he spered labourat hervez he c’halloud da ziarbenn ha da ziskar ar c’hredennou faoz a vele bemdez oc’h en em skigna etouez ar bobl fidel, hag evit kement-se e felle d’ezhan anaout difazi ar pez a ioa bet diskleriet gant Jezuz-Krist d’he ebestel, hag ar pez o doa ann Ebestel d’ho zro diskleriet d’ar gristenien euz ho amzer.\nGoude beza dastumet anu traou-se holl enn he vemor, Irenee a oue digaset e Frans gant sant Polikarp evit sikour sant Pothin, eskop Lion. Sant Pothin a roaz d’ezhan ann Ursiou sakr, ha kerkent ec’h en em lakeaz da brezeg gant kalz a nerz ha da zifenn ar feiz katholik a enep ann heretiked hag ar baianed.\nAr zant-ma en deuz skrivet kalz levriou; mes ann darn vuia anezho a zo kollet, ha ne jom mui nemed unan hag a zo pemp lodenn ennhan. Enn drede lodenn ez euz komzou kaer ha dudiuz divar benn ar c’halloud o deuz ar pabed var ann holl gristenien. « — Kement Iliz zo er bed, eme ar Zant, da lavaret eo ann holl dud fidel, a renk beza a-unan gant Iliz Rom, abalamour houma eo Mestrez ann holl Ilizou all. »\nAdtapet diwar « https://br.wikisource.org/w/index.php?title=Buhez_ar_Sent/1894/Irenee&oldid=27392 »\nKemmoù diwezhañ degaset d'ar bajenn-mañ d'an 22 Her 2011, da 16:03.


Pajenn:Riou - Troiou-kamm Alanig al louarn I.djvu/81 - Wikimammenn\nPajenn:Riou - Troiou-kamm Alanig al louarn I.djvu/81\na gompren gwelloc’h eget pep hini pegen hir, pegen risklus, pegen dañjerus eo va beaj. C’houi a oar e c’houzañv eur pirc’hirin naon ha sec’hed, tommder ha yenijenn, a-hed e hent, hag anken, dienez, nec’hamant, poan-galon, poan-spered ha droughirnez o veza pell diouz e vro. A ! Lammig, c’houi eo va gwella mignon. Grit eur pennadig hent ganin choaz. Me a gar kement beza e kompagnunez an dud a feson. Lavarit da Dourter ar maout dont ivez evit ma kavot berr ho hent o tont en-dro ».\nTourter ha Lammig a selaouas an toueller hag a evas e gomzou evel m’o dije evet dour-mel. Hag e-pad ma raent hent, Alanig a zibune d’ezo e vrava marvailhou.\nDegouezout a rejont dirak Kastell al Laer.\n« E-tal ho kastell omp degouezet ? » a c’houlennas Lammig.\n« Kastell al Laer », a respontas Alanig, « a zo war hent Roum ».\nDegouezout a rejont e toull dor ar c’hastell.\n« Chomit er-maez, aotrou Tourter », eme Alanig, « ha touzit hervez ho naon hag ho c’hoant eus ar geot tener ha blazet ken mat a ziwan el liorz. Lammig a zeuio tre en ti ganin. Gouzout a raio an tu, gant e gomzou ken flour, da frealzi va gwreg ha va bugale, rak pa glevint emaoun o vont d’ober eur pirc’hirinerez hir, allas, allas, nag a zaerou a welimp, nag a glemmou a glevimp, va faour kaez Lammig ! C’houi a soursio, ar gwella ma c’hellot, da sec’ha o daerou, e-pad ma vezin er sal o lakaat urz em paperou. Mar choman dirazo e vefe teneraet va c’halon gant an dristidigez, hag o glac’har a virfe ouzin kemer hent an Itali ».\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/81&oldid=143455 »\nKemmoù diwezhañ degaset d'ar bajenn-mañ d'an 9 Eos 2018, da 22:14.


Timbroù Danzig — Wikipedia\nKeoded Dieub Danzig ("Freie Stadt Danzig" en alamaneg, "Wolne Miasto Gdańsk" e poloneg) zo bet ur Stad hanter-zizalc’h, ijinet gant Napoleon Bonaparte, hag a bado etre 1807 ha 1813-1815. E 1815 ez eo roet tiriad ar gêriadenn da bPrusia.\nE 1920 ez eo krouet Keoded Dieub Danzig a varv da vev gant Kevredigezeh ar Broadoù, hervez Feur-emglev Versailhez. E miz Gwengolo 1939 emañ ar porzh e-kreiz ar brezel etre Alamagn ha Polonia, staget eo emberr ouzh an IIIde Reich.\nDistrujet eo Danzig gant an Arme Ruz e-pad an eil Brezel-bed ha skarzhet an annezidi alaman kuit. Profet eo da Stad bPolonia dre urzh Stalin, ha cheñchet an anv a vo Gdańsk diwar-vremañ.\nLakaet e vez e gwerzh e 1920 timbroù Alamagn ar prantad 1905-1920 soulgarget gant an anv « Danzig » e lizherenneg gothek pe skrivet en un doare « liammet », a-skizh e-kreiz an timbr.\nEmbann ar Vonreizh e 1921 a ro un abeg evit moulañ an timbroù kentañ e anv ar geoded, warno ur vag dre lien hag an alc’hwez FREIE STADT DANZIG . Kalzig timbroù gant skoed-ardamezioù a heulio anezho, o kinnig div groaz gwenn a-blom, etre daou leon (1922-23).\nE 1923 e kinnig ar postoù ur c’houblad timbroù gant tresadenn un den kozh, stouet war e vazh-kamm. Un darn eus ar moneiz rastellet dre o werzh a vo profet d’al leveourien vihan (« Kleinrentnerhilfe »)…\nWar binvidikaat ez a danvez an timbroù embannet e-pad ar bloavezhioù 30’ : savadurioù Danzig, tudennoù-meur an istor (ar prederour Schopenhauer e 1938, skiantourien e 1939), bigi ...\nE kreiz ar bloavezh 1939 ez eo staget Danzig ouzh Alamagn, ha soulgargañ a reer timbroù zo gant ar gerioù « Rpf Deutsches Reich » (Rpf = Reich pfennig). Aotreet e vo implij anezho en Alamagn e he fezh. Timat e vo paouezet gant emrenezh postel Danzig da vat.\nBurev-post Polonia[kemmañ | kemmañ ar vammenn]\nUr burev-post polonek zo bet digor etre 1924 ha 1939. An darn vrasañ eus an timbroù (34 en holl) lakaet e gwerzh zo re postoù Polonia gant ur soulgarg « Port Gdańsk » skrivet gant doareoù liesseurt a-hed ar bloavezhioù. Un timbr hepken a vo moulet e 1938, evit lidañ 20vet deiz-ha-bloaz Polonia dieub, dindan an anv « POCZTA POLSKA PORT GDANSK ».\nGwelout Timbroù Alamagn\nGwelout Timbroù Polonia\nAdtapet diwar « https://br.wikipedia.org/w/index.php?title=Timbroù_Danzig&oldid=1551785 »\nKemmoù diwezhañ degaset d'ar bajenn-mañ d'an 27 Gen 2014, da 10:24.